text:
Салауат ҡалаһы депутаттары инвалид балаларға ярҙам күрһәтә
Салауатта ҡала хакимиәте башлығы Фәрит Ғилманов ҡушыуы буйынса ауырыу балаларға ярҙам итеү маҡсатында Советтың һәр депутатына инвалид балалар беркетелде.
Шулай итеп, мәҫәлән, Әҙилә Усманова һәм Ислам Әмиров өсөн депутаттар кәрәкле дарыу препараттары һатып алды.
— «Берҙәм Рәсәйҙең Йәш Гвардияһы»ның урындағы бүлексәһендә был йола алты йыл дауамында йәшәп килә. Яңы йыл байрамдары һәм Инвалидтар көнө алдынан әҙ тәьмин ителгән ғаиләләрҙә тәрбиәләнгән, етем һәм инвалид балаларға бүләктәр һатып алынды. Был йоланы дауам итеп, йылдан-йыл мохтаждарға күберәк ярҙам күрһәтергә теләйбеҙ. Бындай хәйриә сараларында ҡатнашырға теләгән кешеләр һаны ла йылдан-йыл арта бара, — тине «Берҙәм Рәсәйҙең Йәш Гвардияһы»ның Салауат ҡалаһындағы бүлексәһе етәксеһе Михаил Васильев.


c: text/html

text:
Киң мәғлүмәт сараларында һуғыш темаһын иң яҡшы яҡтыртыуға республика конкурсына ғаризалар ҡабул итеү башланды
ӨФӨ, 2015 йыл, 26 февраль. /«Башинформ» мәғлүмәт агентлығы, Ләйлә Аралбаева/.
Башҡортостандың киң мәғлүмәт сараларында һуғыш темаһын иң яҡшы яҡтыртыуға республика конкурсына ғаризалар ҡабул итеү башланды. Бәйге 1941-1945 йылдарҙағы Бөйөк Ватан һуғышында Еңеүҙең 70 йыллығына арналған.
Уны Башҡортостандың Матбуғат һәм киң мәғлүмәт саралары агентлығы Журналистар союзы менән берлектә ойоштора.
Башҡортостан Матбуғат һәм киң мәғлүмәт саралары агентлығының матбуғат секретары Әлиә Ғәлимова хәбәр итеүенсә, конкурста ҡатнашыуға республиканың бөтә киң мәғлүмәт саралары журналистары саҡырыла.
Бәйгегә 2014 йылдың 1 майынан 2015 йылдың 1 сентябренә тиклем баҫылған материалдар тапшырыла. Эштәр 2015 йылдың 10 октябренә ҡәҙәр түбәндәге адрес буйынса ҡабул ителә: 450077, Өфө ҡалаһы, Киров урамы, 45, 413/а бүлмә.
Конкурс еңеүселәре республика гәзит-журналдарында, федераль киң мәғлүмәт сараларының төбәк ҡушымталарында һуғыш темаһын иң яҡшы яҡтыртыу, ҡала, берләштерелгән һәм район гәзиттәрендә һуғыш темаһын иң яҡшы яҡтыртыу, электрон киң мәғлүмәт сараларында (интернет, телевидение, радио) һуғыш темаһын иң яҡшы яҡтыртыу номинациялары буйынса бүләкләнәсәк.
Еңеүселәргә I, II, III урындар бирелә һәм дипломдар тапшырыла.
Конкурс хаҡында положение, ҡатнашыу өсөн ғариза Башҡортостан Республикаһының Матбуғат һәм киң мәғлүмәт саралары агентлығының рәсми сайтында баҫылған.

robotstxt: allowed

filter: keep


text:
Рөстәм Хәмитов йөрәк сирҙәре буйынса I Рәсәй форумында ҡатнашыусылар менән осрашты Фото: Олег Яровиков
Рөстәм Хәмитов йөрәк сирҙәре буйынса I Рәсәй форумында ҡатнашыусылар менән осрашты
Рөстәм Хәмитов йөрәк сирҙәре буйынса I Рәсәй форумында ҡатнашыусылар менән осрашты Фото: Олег Яровиков
ӨФӨ, 2016 йыл, 7 октябрь. /«Башинформ» мәғлүмәт агентлығы, Александр Смирнов/.
6 октябрҙә Республика йортонда Башҡортостан Башлығы Рөстәм Хәмитов Рәсәй медицина фәндәре академияһы академигы Ренат Аҡсурин, Йөрәк ауырыуҙарын өйрәнеү буйынса милли ойошма рәйесе Сергей Терещенко, Профилактик медицина дәүләт фәнни-тикшереү үҙәге директоры Сергей Бойцов, Белоруссия медицина фәндәре академияһы академигы Юрий Островский һәм Рәсәй геронтология фәнни-клиник үҙәге директоры Ольга Ткачёва менән осрашты. Улар Өфөләге Конгресс-холда уҙғарылған йөрәк сирҙәре буйынса I Рәсәй форумында ҡатнашты.
Йөрәк-ҡан тамырҙары сирҙәрен иҫкәртеү һәм дауалау, республикала берҙәм кардиология хеҙмәтен булдырыу, юғары технологиялы медицина хеҙмәттәре спектрын киңәйтеү һәм Башҡортостандың алыҫ райондарында медицина ярҙамын күрһәтеү системаһын камиллаштырыу мәсьәләләре тикшерелде.
– Алға барырға тырышабыҙ: эшләйбеҙ, финанслайбыҙ, ойошторабыҙ, сәләмәт йәшәү рәүешен пропагандалайбыҙ. Эштәр һәйбәт килеп сыға. Беҙ кардиология диспансеры белгестәре һәм эксперттары менән эшләйбеҙ. Кешеләрҙең ғүмерен һаҡлап ҡалырға кәрәк. Был – иң мөһиме, – тине Рөстәм Хәмитов. – Туғыҙ ай эсендә беҙ уҙған йыл менән сағыштырғанда 1,5 мең кешегә аҙыраҡ юғалттыҡ. Һаулыҡ һаҡлауҙың бөтә йүнәлештәре буйынса әүҙем эшләгәнебеҙ өсөн байтаҡ ғүмер һаҡлап ҡалынды.
Һуңғы өс йылда республикала юғары технологиялы операциялар һаны өс тапҡырға артты, тип билдәләне республика Башлығы. Йыл һайын ошо маҡсатта ҡаҙнанан 1 миллиард һум самаһы аҡса йүнәлтелә.
– Бынан тыш, кардиология диспансерын реконструкциялау күҙаллана. Заманса операция залдары, ҡорамалдар булған комплекс төҙөйәсәкбеҙ. Ике-өс йыл эсендә ошо эште башҡарып сығырға тейешбеҙ. Әле проектлау бара, – тип һөйләне Рөстәм Хәмитов.
Ғалимдар менән бергә Урал аръяғында кардиология хеҙмәтен булдырыу мәсьәләһе тикшерелде. Төбәк етәксеһе Башҡортостандың Һаулыҡ һаҡлау министрлығына ошо теманы өйрәнергә ҡушты.
Ғалимдар фекеренсә, бөгөн Башҡортостан илдә һаулыҡ һаҡлау мәсьәләләренә, шул иҫәптән кардиология хеҙмәтен булдырыуға ҙур иғтибар бүленгән алдынғы төбәк булып тора.
– Шундай ярҙам булдырыу ике йыл эсендә йөрәк сирҙәренән үлем кимәлен 25 процентҡа түбәнәйтергә мөмкинлек бирәсәк. Дауаханаға һалыу осраҡтары кәмейәсәк, һаулыҡ һаҡлауға йөкләмә 15 процентҡа түбәнәйәсәк, – тине Йөрәк ауырыуҙарын өйрәнеү буйынса милли ойошма рәйесе Сергей Терещенко. – Ошондай ярҙам булдырыу буйынса үҙ өҫтөгөҙгә ҙур яуаплылыҡ алғанығыҙ өсөн рәхмәт! Киләсәктә һеҙгә бөтә илдән тәжрибә уртаҡлашырға килерҙәр, тип уйлайым.


text:
Бында эштәр теүәл бер йыл элек башланғайны. Балалар был осорҙа белем усағының 5640 квадрат метр майҙанды биләгән өр-яңы төкәтмәһендә уҡыны. ЮНЕСКО-ның ассоциацияланған мәктәбен киңәйтеү тәү сиратта уҡыусыларҙың мәнфәғәттәренән сығып башҡарылды. Хәҙер, төп бина реконструкцияланғас, уларҙың барыһы ла беренсе сменала уҡыясаҡ, төрлө өҫтәмә дәрестәрҙә, түңәрәктәрҙә шөғөлләнеү мөмкинлеген аласаҡ. Барлыҡ төҙөлөш эштәре өсөн аҡса республика ҡаҙнаһынан бүленгән.
Бында эштәр теүәл бер йыл элек башланғайны. Балалар был осорҙа белем усағының 5640 квадрат метр майҙанды биләгән өр-яңы төкәтмәһендә уҡыны. ЮНЕСКО-ның ассоциацияланған мәктәбен киңәйтеү тәү сиратта уҡыусыларҙың мәнфәғәттәренән сығып башҡарылды. Хәҙер, төп бина реконструкцияланғас, уларҙың барыһы ла беренсе сменала уҡыясаҡ, төрлө өҫтәмә дәрестәрҙә, түңәрәктәрҙә шөғөлләнеү мөмкинлеген аласаҡ. Барлыҡ төҙөлөш эштәре өсөн аҡса республика ҡаҙнаһынан бүленгән.
Һуғыш балалары еңеү көнөн яҡынайтыу өсөн ололар менән бер рәттән колхоз, совхоз баҫыуҙарында, фермаларында, завод-фабрикаларҙа алһыҙ-ялһыҙ тир түкте, аслыҡтан шешенде, сирләне, өшөп туңды, әммә теш-тырнағы менән йәшәргә тырышты, түҙҙе... Улар шулай фиҙакәр эшләмәһә, Бөйөк Еңеү яҙын да ҡаршыларға тура килмәҫ ине, моғайын. Хәҙер инде уларға 67 — 81 йәш, хаҡлы ялдалар. Шуныһы ҡыҙғаныс, тылда эшләүселәр хеҙмәтенә бөгөн дә лайыҡлы баһа бирелмәгән, пенсиялары түбән, күптәре бик яфа сигеп донъя көтөргә дусар ителгән. Ләкин әле һаман уларға айырым статус, өҫтәмә льготалар биреү мәсьәләләре хәл ителмәй.
– Ғаиләбеҙгә “Башҡортостан” 1920 йылдан бирле килә. Тәүҙә уҡытыусы булып эшләгән атайым, шунан, ул яу ҡырында һәләк булғас, Миңзифа апайым алдырҙы. 1948 йылдан ошо көнгәсә үҙем дә яратҡан баҫмама яҙылмай ҡалғаным юҡ, – ти ул.
Булат Ғайса улы Ейәнсура районының Байыш урта мәктәбендә 40 йыл буйы балаларға математика фәненән белем бирә, шуның 25 йылын директорҙың уҡыу-уҡытыу буйынса урынбаҫары булып эшләй.
Атаһы Ғайса Ғәлиәхмәт улы гәзитте ауылда пропагандалаусы ла булған, үҙе лә яҙышҡан. Был матур ғәҙәт улына ла күскән – Булат ағай байтаҡ йылдарҙан бирле беҙҙең гәзит менән хеҙмәттәшлек итә.
Илдәр араһындағы ижади хеҙмәттәшлек мул емештәрен бирмәксе. Башҡортостандың тәүге халыҡ шағиры исемен йөрөткән мәҙәни фондтың Болгарияла халыҡ-ара конференцияла ҡатнашыуы — быға асыҡ миҫал. Ойошманың директоры, журналист Мадриль Ғәфүров, Фонд советы рәйесе Люциә Камаева, эшлекле осрашыуҙарҙан яҡты тәьҫораттар алып, әлеге көндә яңы идеялар менән янып йөрөй.
“Ҡунаҡ ашы ҡара-ҡаршы” тигәндәй, өфөләр ҙә бурыслы ҡалманы. Дуҫлыҡ ебен нығытыу өсөн Болгариянан килгән билдәле тарихсы Ангел Христовты башҡорт ерендә ҡабул иттеләр. Ҡунаҡ Мәжит Ғафуриҙың тыуған ауылы Еҙем-Ҡаранда ла булды.
Апайыбыҙҙың белем биреү өлкәһендә арымай-талмай эшләүенә — 35 йыл. Ул — юғары категориялы уҡытыусы, хеҙмәте Стәрлетамаҡ ҡалаһы ҡала округы Советы президиумының Почет грамотаһы менән баһаланды.
Уҡытыусының ниндәй белгес булыуын белергә теләһәң, уҡыусыларына ҡара, тиҙәр. Сер түгел, бөгөн сит телде уҡытыуҙа иң ауыры — уҡыусыларҙы был телдә һөйләшергә, аралашырға өйрәтеү. Иң тәжрибәле һаналған педагогтарҙың дәресендә лә уҡыусыларҙың күп тигәндә бер-ике һөйләм менән генә сикләнеүҙәрен иҫәпкә алғанда, был проблеманың ни тиклем киҫкен тороуын аңлайһың. Был йәһәттән Әлмира Ноғман ҡыҙының һабаҡтары күптәрҙе һоҡландыра һәм ғәжәпләндерә: ул уҡытҡан балалар инглиз телендә иркен аралаша. Бының сере нимәлә һуң?
Мин Нефтекама ҡалаһы эргәһендәге урманда ял итергә яратам. Форсат сыҡҡанда, бер тапҡыр булһа ла ошо хозур ерҙе саңғы менән урап сыҡһаң, бер йылға етерлек күтәренке кәйеф алаһың. Урман аша ике километрлыҡ “Һаулыҡ һуҡмағы” тип аталған юл һалынған. Иртән дә, кисен дә олоһо ла, кесеһе лә күп була бында. Өлкән йәштәгеләр һөйләшә-һөйләшә яйлап ҡына атлаһа, бәләкәстәр ҡыҫҡа саңғыла ярыша-ярыша шыуа йә конькиҙа йөрөй. Саф һауала иҙрәп йоҡлаған бәпестәр менән йәш әсәйҙәр ҙә байтаҡ. Саңғы юлы ла һалынған.
Ҡарағай урманының файҙаһы тураһында йыш яҙалар. Билдәле шифаханаларҙың ҡарағай урманы янында урынлашыуы юҡҡа түгел. Бындай урында микробтар булмай, яҙ талпан да юҡ, тиҙәр. Һомғол буйлы хуш еҫле ҡарағайҙар, аҡ шәлдәрен бөркәнеп, тын ғына тора.
Урманда ҡоштар ҙа, йәнлектәр ҙә күп. Бының сере – тубырсыҡтарҙа. Уның эсендәге тәмле орлоҡтар – тумыртҡа, ҡарабаш турғай, сысҡан һәм тейендәр өсөн тәмле һый.
Мәктәптә көслө коллектив тупланған. Рәйлә Хәлисова, Айрат Хәлисов, Зөлфиә Хамматова — Башҡортостан Республикаһының мәғариф алдынғылары. 2007 йылда хеҙмәт уҡытыусыһы Айрат Хәлисов Рәсәй Президентының юғары бүләгенә — 100 мең һумлыҡ грантҡа лайыҡ булды. Ғөмүмән, Айрат Хөббөтдин улы хаҡында әллә күпме һөйләргә булыр ине. Ул уҡыусыларҙың һәләтен күрә белә һәм уны үҫтереүгә ҙур көс һала. Уҡытыусы "Ағасты художестволы эшкәртеү" түңәрәген алып бара. Түңәрәк эшен милли һөнәрселек мәктәбе тиергә лә мөмкин, сөнки һәр ижадта башҡорт халҡының ғөрөф-ғәҙәттәре, йолалары һаҡлана. Балаларҙың эше район, республика күргәҙмәләренә ҡуйыла, юғары баһалана, гел призлы урындар ала. Айрат Хөббөтдин улы олимпиадаларға ла етди ҡарай. Былтырғы уҡыу йылында ғына уның уҡыусылары һыҙма буйынса район олимпиадаһында беренсе урынды алып ҡайтты.
Ғөмүмән, былтырғы уҡыу йылы Ишбулды мәктәбе өсөн уңышлы булды. Уҡыусылар төрлө фән буйынса олимпиадаларҙа — 11, конкурстарҙа — 8, спорт ярыштарында 60 призлы урын алды.
– Һеҙ сәхнәгә балҡып килеп сыҡтығыҙ һәм шунда уҡ тамашасыларҙың һөйөүен яуланығыҙ. Күптәрҙе һеҙҙең тыуып үҫкән яҡтарығыҙ ҡыҙыҡһындыра.
– Мәләүез ҡыҙымын. Ағиҙел йылғаһына һыйынып ҡына ултырған Түләк – тыуған ауылым, шунда буй еткерҙем, ҡанат нығыттым. Һәр кемгә лә үҙенең тыуған төйәге ҡәҙерле, яҡын булған һымаҡ, мин дә Мәләүеземә һәр саҡ ҡайтырға ашҡынып торам, тәбиғәтенә үлеп ғашиҡмын. Күпме ижадсыларҙы, һоҡланғыс кешеләрҙе биргән был төбәк: әҙиптәр, артистар, һүҙ оҫталары – һанап бөтөрөрлөк түгел.
Ҡайҙа ғына эшләһә лә, Радик Хәкимйән шиғриәттән айырылманы, ғүмере буйы хеҙмәт һәм ижад йөгөн бергә тартты. Бөгөн ул — ун шиғыр китабы авторы, 500-гә яҡын шиғырына Башҡортостан һәм Татарстан композиторҙары көйҙәр яҙҙы, йырҙары төрлө йыр конкурстарының лауреаты булды. Уға “Башҡортостан Республикаһының атҡаҙанған мәҙәниәт хеҙмәткәре” тигән маҡтаулы исем бирелгән.
Үҙ ауылында — ете класс, Иҫке Собханғолда йәнә ике йыл уҡыған Шәкирә тома һуҡыр Камила өләсәһен ҡарарға өйҙә ҡала. Биш намаҙын ҡалдырмай өләсәһе, ейәнсәренә терәк булып, бөтөнләй күрмәһә лә, йөн иләй. Операция яһатайыҡ, тиһәләр ҙә: “Аллаһы Тәғәлә белеп һуҡыр иткәндер”, — тип риза булмай.
Шәкирәнең эсәр һыуы Ҡараташта булғандыр, күрәһең. 1963 йылда Ҡыпсаҡ ауылына килгән теремек ҡыҙ февраль башында эш башлай һәм март аҙағында Булат Шәмиғоловҡа кейәүгә сыға. Ғүмерен ауыл хужалығына бағышлаған, ҡулы оҫта Булат Мөбәрәк улы менән алты балаға йән биреп, тәрбиәләп үҫтерәләр. Эшкә талымһыҙ Шәкирә фермала һауынсы, интернатта ашнаҡсы, ауыл хакимиәте һәм колхоз идараһында йыйыштырыусы булып, хаҡлы ялға сыға.


text:
- Подробности
- Просмотров: 291
МИНЕРАЛОГИЯ (минерал һәм ...логия), минералдарҙың составын, үҙенсәлектәрен, төҙөлөшөн, барлыҡҡа килеү шарттарын һәм үҙгәрештәрен, ш. уҡ уларҙы яһалма синтезлау, практик яҡтан файҙаланыу шарттарын һәм ысулдарын өйрәнгән фән. М. — геол. циклдағы иң боронғо фән, 18 б. унан геология, 19 б. — кристаллография, петрография, 19 б. аҙ. — 20 б. башында — файҙалы ҡаҙылмалар тәғлимәте, геохимия, металлогения, 20 б. каустобиолиттар т‑да тәғлимәт, кристалдар химияһы һ.б. айырылып сыға. Физика, химия һ.б. м‑н тығыҙ бәйле. М. тикшеренеү объекттары — минераль индивидтар, агрегаттар, парагенезистар һәм минерал ассоциациялары. Тасуирлау, генетик, эксперименталь, төбәк, йыһан, ғәмәли М. бүленә. Минераль составты өйрәнеүҙең лаб. ысулдарына оптик, рентгенографик, термик, электрон микроскопик, спектроскопик, резонанслы, рентген‑спектраль һ.б. ысулдар инә. Башҡортостан минералдары т‑дағы тәүге тасуирламалар 1768—74 йй. Академик экспедицияларҙа ҡатнашыусыларҙың хеҙмәттәрендә бирелә; В.И.Севергиндың ҙур минералогик “ер тасуирламаһында” (1809) Башҡортостан Уралының 23 минераль ҡатламы күрһәтелә, вивианит һәм гематит т‑да беренсе мәғлүмәттәр килтерелә. 1826—75 йй. край терр‑яһында 48 минерал асыла, тәүге тапҡыр Илмән, Сейәле һ.б. һырттарҙа осраған магнезит, уваровит, кобальт минералдары һ.б. тасуирлана (Н.П.Барбот де Марни, Н.И.Кокшаров, А.Я.Купфер, Н.Г.Меглицкий, Д.Менге), 80‑се йй. 34 минерал, ш. иҫ. Оло Башарт хромит ятҡылығының минераль составы, яҙып алына; уларҙың генезисы өйрәнелә (П.Е.Еремеев, А.П.Карпинский, П.В.Чернышёв, А.А.Штукенберг һ.б.). 20 б. 1‑се ярт. вулкан һәм ультраһелтеле тау тоҡомдарының (А.Н.Заварицкий, Б.Н.Кротов, Г.А. Соколов, А.Е.Ферсман һ.б.), марганец мәғдәндәренең (А.Г.Бетехтин, В.В.Ланин һ.б.), Баймаҡ‑Таналыҡ зонаһының һәм Башҡортостандың Урал аръяғы төньяҡ өлөшөнөң колчедан формацияларының (В.А. Заварицкий, Т.Н.Шадлун, С.А.Юшко һ.б.), ултырма ҡатламдарҙың (Г.В.Вахрушев, В.М.Годлевский һ.б.) минераль составы тикшерелә; беренсе башҡ. алмасы һәм вольфрам минералдары тасуирлана (В.А. Зильберминц, В.П.Покровский һ.б.). 20 б. 2-се ярт. “Башкиргеология” ПБ, “Башнефть”, “Уралзолоторазведка” һ.б. тарафынан геология‑разведка эштәрен үткәреү һәм респ. минераль ресурстарын өйрәнеү м‑н бәйле М. артабан үҫеш ала. 1951 й. башлап Геология институтында тикшеренеүҙәр алып барыла. Баҡыр колчеданы мәғдәндәренең, бокситтарҙың, титан мәғдәне сығанаҡтарының, эклогиттарҙың минераль составы өйрәнелә; башлыса микроскопик ҙурлыҡтағы кристалдары йәки ҡатмарлы үҙгәреүсән составы булған 75 минерал яҙып алына: диаспор, гроссуляр, лавсонит, омфацит, пумпеллиит, станоидит, хлорит һ.б. (К.И.Александров, А.А.Алексеев, М.И.Исмәғилев, И.В.Ленных, А.А.Малахов, М.Ғ.Моталов, В.А.Прокин, Г.Н.Пшеничный һ.б.), минералдарҙың геохимияһы б‑са тикшеренеү эштәре бара (Г.И.Беликова, А.В.Павлов, И.А.Хәйретдинов һ.б.). 1962 й. Фёдоровка р‑ны Алаштан а. эргәһендә табылған яңы минерал — калистронцит тасуирлана (Н.Н. Воронова). Бөтә Рәсәй минералогия йәмғиәтенең Башҡортостан бүлеге эшләй (1969 й. алып).
Әҙәб.: Вопросы минералогии и геохимии руд и горных пород Южного Урала. Уфа, 1976.
А.А.Алексеев
Тәрж. Э.М.Юлбарисов


text:
- Подробности
- Просмотров: 161
УБЫР, башҡ. мифологияһында яуыз зат. Хөрәфәти хикәйәләр һәм тылсымлы әкиәттәр персонажы. Йыш ҡына У. мәскәй м‑н тиңләштерелә. Хөрәфәттәр б‑са, үҙен үлтергән йәки ерләү йолаларын үтәмәй ерләнгән кеше У. әйләнә. У. сихырсының (ул йәнен үҙен сихырға өйрәткән өсөн шайтанға һата) йәки тыйылғанды боҙған кешенең йәнен алмаштыра, һуңынан тормошта улар м‑н идара итә. У. эйәләшкән кешене “убырлы ҡарсыҡ”, “убыр әбей”, “убырлы кеше” тип атайҙар. Хужаһы үлгәс, У. уның ҡәберендә йәшәй, ҡәбер тишегенән (йышыраҡ төндә) сығып йөрөй. Кешегә У. утлы шар, артында тәне булмаған эт, бесәй, сусҡа, кеше (йыш ҡына йәмһеҙ ҡарт йәки ҡарсыҡ) булып күренә. Ҡайһы бер хөрәфәттәргә ярашлы, кискеһен У. ярғанатҡа әүерелә. У. ауырыу йәки үлем килтерә ала, йөклө ҡатындарҙың эсенән балаларын урлай. У. шулай уҡ йорт хайуандарына зыян килтерә (уларҙың балаларын урлай, һыйыр һәм бейәләрҙең һөтөн имә, ҡанын эсә, шуға күрә улар ауырый һ.б.), болоттарҙы йотоп, ҡоролоҡ килтерә. У. м‑н осрашҡанда, өҫкө төймәләрҙе ысҡындырып, доға уҡырға; үҙеңде уратып, ергә һаҡлай торған түңәрәк һыҙырға кәрәк; уны ҡултыҡ аҫтындағы тишегенән йөрәген тартып алып еңергә, ҡәберенә имән ҡаҙыҡ ҡағып йәки табанына энә сәнсеп юҡ итергә була. У. м‑н көрәш имитацияһы “Күрәҙә”, “Алырымҡош” уйындарында күҙәтелә. Әкиәттәрҙә У. мәкерле кеше ашаусы, вампир образында күрһәтелә (“Ҡамыр батыр менән убырлы ҡарсыҡ”, “Убырлы ҡәйнә менән бахыр килен”, “Убыр әбей” һ.б.). Башҡ. телендә “ҡарт убыр” (ҡартлас), “убыр уты” (яныр‑янмаҫ ут), “төн убыры” (төнөн йоҡламаған кеше т‑да) һ.б. әйтемдәр һаҡланған. У. м‑н оҡшаш персонаждар күп халыҡтарҙың мифологияһында бар.
Әҙәб.: Н ә ҙ е р ш и н а Ф.А. Халыҡ хәтере. Өфө, 2006; Р у д е н к о С.И. Башкиры: ист.‑этногр. очерки. Уфа, 2006.
Р.Ә.Солтангәрәева
Тәрж. Р.Ә.Сиражитдинов


text:
Фото:
Республикала «Мисс Йәш Гвардия» һайланасаҡ
Фото:
«Йәш Гвардия» бөтә Рәсәй йәмәғәт ойошмаһының Башҡортостан төбәк бүлексәһе быйыл көҙ «Мисс Йәш Гвардия 2011» матурлыҡ конкурсын үткәрә. Яңыраҡ «Мир» сауҙа һәм күңел асыу үҙәгендә кастинг үткән, 45 кеше «Мисс...» исемен яулау теләген белдергән, финалға 15 һылыу һайланған.
Бындай конкурсты йәш гвардиясылар икенсегә үткәрә. Тәүге тапҡыр ул былтыр уҙғарылған.
Кастингтан һуң финалға сығыусылар фотосессияла, шулай уҡ ошо көндәрҙә республикала үткәрелгән социаль проекттарҙа ҡатнашасаҡ. Планлаштырылған саралар менән бер рәттән конкурс сайтында тауыш биреү ҙә ойоштороласаҡ.
«Мисс Йәш Гвардия 2011» конкурсы финалы бер айҙан – 12 ноябрҙә үтәсәк. Еңеүсе өсөн төп бүләк – конкурстың генераль партнерынан туристик путевка.


text:
«Сеймал компанияһы» йәмғиәте ҡорамалдарын яңыртты
Ишембайҙың «Сеймал компанияһы» ябыҡ акционерҙар йәмғиәте яңы конуслы онтағыс һатып алды. Был турала предприятиеның коммерция бүлеге начальнигы Владимир Сухоруков хәбәр итте. Онтағыс менән Екатеринбургтан «Урал ауыр машиналар эшләү заводы» асыҡ акционерҙар йәмғиәте тәьмин итте.
— Был килешмә беҙҙең производствоны яңыртыу өлөшө булып тормай, — тине Владимир Сухоруков. – Элекке онтағыс иҫкерҙе, шуға күрә беҙ ҡорамалды яңырттыҡ ҡына.
Ул Ишембай районындағы «Шах-Тау 1» карьерының онтау-сортҡа айырыу фабрикаһында эзбизде онтау өсөн тәғәйенләнгән. Онталған эзбиз ике компанияға: «Сода» асыҡ акционерҙар йәмғиәтенә һәм «Төҙөлөш материалдары» ябыҡ акционерҙар йәмғиәтенә ебәреләсәк. Яңы конуслы онтағыс кәмендә 15 йыл хеҙмәт итер, тип көтөлә.


text:
Өфө атмосфераға зарарлы матдәләр бүлеп сығарыу буйынса Рәсәйҙә 13-сө урында тора
Федераль дәүләт статистикаһы хеҙмәтенең 2012 йылғы мәғлүмәттәре буйынса РИА Рейтинг атмосфераға зарарлы матдәләр бүлеп сығарған иң ҙур ҡалалар исемелеген төҙөгән. Исемлеккә 100 ҡала ингән, улар араһында Башҡортостандың дүрт ҡалаһы ла бар.
Миллионлы халҡы булған Өфө 13-сө урында тора. Үткән йылда атмосфераға бүленеп сыҡҡан зарарлы матдәләр күләме 205,5 мең тонна тәшкил иткән. Һуңғы ике йыл эсендә күрһәткес 24,5 процентҡа кәмегән.
270 мең кеше йәшәгән Стәрлетамаҡ – 43-сө урында. Ҡала заводтары һауаға 69 мең тоннаға яҡын зарарлы матдәләр бүлеп сығарған. 2010 йыл менән сағыштыранда, был ике тапҡырға кәмерәк – минус 50,7 процент.
51-се баҫҡыста Благовещен урынлашҡан. Сәнәғәт ҡалдыҡтары күләме унда 58,3 мең тонна тәшкил иткән. Ҡалала 34 мең кеше йәшәй. 2010 йыл менән сағыштырмаса, экологик хәл шулай уҡ яҡшырған: ҡалдыҡтар күләме 15 процентҡа кәмегән.
Салауат ҡалаһы (155 мең кеше) 62-се урынды биләй. Унда һауа атмосфераһына 44,5 тонна зарарлы матдәләр бүленеп сыҡҡан.


text:
Тотороҡлоҡто һаҡлап ҡалдыҡ
Һѳт заводына 1958 йылда нигеҙ һалына. Тәүҙә предприятие кѳнѳнә 5 тонна һѳт эшкәртеү ҡеүәтенә эйә була. Йылдар үтеү менән май-сыр комбинаты үҫешә, яңы технологиялар индерелә, социалистик ярыштарҙа еңеүгә ирешә. Үҙгәртеп ҡороу йылдарында ла комбинат етәкселеге предприятиены һаҡлап ҡала. Директорҙар советы ҡарары менән 2004 йылдан “Белорет май-сыр комбинаты” йәмғиәтенә генераль директоры итеп Н.С. Фәйзуллин тәғәйенләнә. Комбинаттың эше менән яҡындан танышыу маҡсатында етәксе менән әңгәмә ҡорҙоҡ.
► Нәзиф Солтанович, колхоздар тарҡалыуы районда һауын һыйырҙарының да кәмеүенә килтерҙе. Крәҫтиән-фермер хужалыҡтары һѳттѳ урамдан һатыуҙы хуп күрә, ә комбинат сеймалды ҡайҙан ала?
- Район хужалыҡтарында эре малдың кәмеүе күрше райондарҙағы һѳт етештергән хужалыҡтар менән хеҙмәттәшлеккә булышлыҡ итте. Әлеге ваҡытта Әбйәлил, Учалы, Бѳрйән райондары һәм Силәбе ѳл-кәһе хужалыҡтарынан һѳт алабыҙ. Белорет районынан “Игенсе” хужалығы ғына беҙгә һѳт тапшыра. Эремсек, май, сыр әҙерләп ҡалыу ѳсѳн йәйге осорҙа күпләп һѳт алабыҙ һәм ҡыш аҙыҡ-түлекте һатыуға сығарабыҙ. Продукцияны алдан уҡ һалып барыу предприятиеның килемен 2-3 тапҡырға арттыра һәм ҡышын да продукцияның хаҡын йәйге кимәлдә һаҡлап ҡалыуға ярҙам итә. Сеймалды һаҡлау ѳсѳн “һыуыҡ майҙан”ды арттыра барабыҙ, мәҫәлән, 2006-2008 йылдарҙа 500 мең тонна һыйҙырышлы 6 камера тѳҙѳкләндерелде.
► Ауыл хужалыҡтары, комбинат һѳттѳ осһоҙ хаҡ менән ала, тип бара...
- Әлеге ваҡытта халыҡтан һѳттѳң бер килограмын 15 һум менән ҡабул итәбеҙ, йәй 11 һум булды. Ауыл халҡы тапшырған һѳттѳң ҡуйылығы түбән, 2-2,7 процент менән генә килә, ә яҡшы һѳттѳң ҡуйылығы 3,4 процент булырға тейеш.
► Аҙыҡ-түлеккә хаҡ ярайһы уҡ артты. Һеҙҙең предприятие етештергән продукцияға ла ул ҡағылды. Хаҡтарҙы арттырыуға нимә этәрҙе?
- Илдәге иҡтисади хәл беҙҙең эштә лә сағылды. Доллар һәм евро курсының күтәрелеүе комбинат эшенә туранан-тура ҡағыла, сѳнки беҙ ингредиенттарҙы (стабилизатор, ойотҡо, әсетке), тѳрѳү ѳсѳн материалдарҙы сит илдән алабыҙ. Ингредиенттарға - 30-35, киптерелгән һѳткә - 35, тѳрѳү материалдарына 20-25 процентҡа хаҡ артты. Беҙ былтыр хаҡты һуңғы тапҡыр 1 июндә арттырғайныҡ, ярты йыл шул кимәлдә тоттоҡ. Ә бит һѳткә лә хаҡ күтәрелде. Быйыл 1 ғинуарҙан — шәхси эшҡыуарҙарға, 19 ғинуарҙан ҙур сауҙа селтәрҙәренә ебәргән аҙыҡ-түлеккә хаҡты 11 процентҡа ѳҫтәнек. Мәҫәлән, яңы йылға тиклем ҡайнатылған һѳт 22 һум 50 тин булһа, хәҙер 24 һум. Иҡтисади ауырлыҡтар булһа ла, иң мѳһиме предприятиела тотороҡ- лоҡто һаҡлап ҡалдыҡ. Был бѳгѳнгѳ баҙар шарттарында мѳһим фактор булып тора.
► Һалым, Пенсия фондына бурыстарығыҙ юҡмы?
- Тѳрлѳ тѳрҙәге бюджетҡа әлеге ваҡытта 26 млн. 853 мең һум һалым күсерҙек, шул иҫәптән эшселәрҙең килеменә - 3 млн. 824 мең һум, НДС ѳсѳн - 21 млн. 215 мең һум, килемгә - 1 млн. 505 мең һум һ.б. Бюджеттан тыш фондтарға 8 млн. 949 һум түләнек, шул иҫәптән страховка фондына - 5 млн. 904 мең. һум, мотлаҡ медицина страховкалау фондына — 1 млн. 339 мең һум һ.б. Дѳйѳм алғанда, бюджет һәм бюджет булмаған фондтарға 38 млн. 204 мең һум күсерергә тейеш булһаҡ, әлеге ваҡытта 35 млн. 802 мең һум түләнек, ҡалған сумма быйылғы финанс отчеттар ваҡытында индереләсәк. 2014 йылда етештереүҙең физик күләме күрһәткесе 124,4 процент булды. Былтыр 4540 тонна продукция етештерҙек.
► Предприятиела эш хаҡы ваҡытында түләнәме?
- Май-сыр комбинатында 105 кеше эшләй, ә килешеү буйынса хеҙмәттәшлек иткәндәрҙе иҫәпләһәк, беҙҙең предприятие бѳтәһе 140 кешене эш менән тәьмин итә. Уртаса эш хаҡы 2015 йылдың ғинуарында 21172 һум булды һәм уны түләүҙәр буйынса тотҡарлыҡтар юҡ. Предприятиела бухгалтерия иҫәбе “1С бухгалтерия 8” программаһы буйынса тулыһынса автоматлаштырылған. Комбинатта идара итеү кѳнбайыш стандарттары буйынса алып барыла. Шуға бәйле эш хаҡы дүрт ѳлѳштән тора: тариф, дәртләндереүсе ѳҫтәмә, премия, ѳҫтәмә премия түләү фонды.
► Һуңғы йылдарҙағы ҡаҙаныштарығыҙ һәм киләсәккә пландарығыҙ?
- Әлеге ваҡытта предприятие 65 тѳр продукция етештерә. Һуңғы ике йылда ҡаймаҡлы, татлы эремсектәр, йогурт кеүек аҙыҡ-түлектең ассортиментын арттырҙыҡ. Һуңғы ике йылда аппарат цехының ҡорамалдарын алыштырҙыҡ. Автоматлаштырылған йыуыу ҡорамалын урынлаштырыу продукцияны һаҡлау ваҡытын һәм сифатын арттырыуға булышлыҡ итте. Тѳрѳү автоматтары алдыҡ. Тѳрлѳ конкурстарҙа ҡатнашып, үҙебеҙҙе һынап торабыҙ. Былтыр “Рәсәйҙең иң яҡшы 100 тауары” конкурсында ҡуйылығы 20 процент булған ҡаймаҡ кѳмѳш миҙалға лайыҡ булды. Ѳфѳлә үткән Һѳт фестиваленән дә ситтә ҡалған юҡ. Халыҡ беҙҙең продукцияны оҡшатып, сиратҡа тороп алды. Киләсәктә заводта консервалар, алкоголһеҙ эсемлектәр, кеүәҫ кеүек продукциялар сығара башлаясаҡбыҙ. Белорет май-сыр комбинатында яуаплы, үҙ эшененең оҫтаһы булған кешеләр хеҙмәт итә. Аппаратсы Нина Греднева, Екатерина Плохова, кладовщик Елена Бабакина, эремсек етештереүсе Дилә Ермакова, производство начальнигы Зилиә Шәйәхмәтова, баш инженер Леонид Лахмостов, баш бухгалтер Светлана Юхина, водитель Николай Агеев, сауҙа вәкиле Юрий Вольтер тик маҡтау һүҙҙәренә лайыҡ.
► Әңгәмәгеҙ ѳсѳн рәхмәт. Эшегеҙҙә тотороҡлоҡ һәм яңы үрҙәр теләйбеҙ.
Рәмилә ХѲСНУЛЛИНА әңгәмәләште.


text:
Газета "Йәшлек" » Новости » Мәҙәниәт » «20 йыл һеҙҙең менән – йырҙарым, тамашасыларым!»
«20 йыл һеҙҙең менән – йырҙарым, тамашасыларым!»
17 мартта Башҡортостандың атҡаҙанған артисы, «Урал моңо», «Дуҫлыҡ йыры», «Яҙғы моңдар», «Ирәндек моңдары» кеүек абруйлы йыр конкурстары лауреаты, «Ихлас» эстрада төркөмөнөң художество етәксеһе Радик Вәлмөхәмәтов «20 йыл һеҙҙең менән – йырҙарым, тамашасыларым!» исемле юбилей концертына саҡыра (сценарий авторы һәм ҡуйыусы режиссер – Салауат Итбаев).
Әбйәлилдең моңло егете йырҙарын оҫта һәм үҙенсәлекле, композиторҙар әҫәрҙәрен моңло һәм хисле итеп башҡарыуы менән айырылып тора. Ул – күптәрҙең яратып тыңлаған йырсыһы.
Программала – яңы йырҙар, бейеүҙәр һәм юмор. Бары тик һеҙҙең өсөн Лилиә, Хәлит һәм Илшат Фәтиховтар, Рушан Биктимеров, Рәмил Хажиев, Радик Ғабдуллин, Ләйсән Сәлимгәрәева, Хима Йәнбирҙина, Сүриә Ғималова, Лилиә Хажғәлиева, Илгиз Харисов, Рәмил Ғәйзуллин етәкселегендәге Халыҡ ҡоралдары милли оркестры, Олег Ҡасимов етәкселегендәге эстрада-джаз оркестры сығыш яһаясаҡ.
Киске сәғәт 7-лә башланасаҡ концертҡа рәхим итегеҙ, ҡәҙерле тамашасылар!
Әбйәлилдең моңло егете йырҙарын оҫта һәм үҙенсәлекле, композиторҙар әҫәрҙәрен моңло һәм хисле итеп башҡарыуы менән айырылып тора. Ул – күптәрҙең яратып тыңлаған йырсыһы.
Программала – яңы йырҙар, бейеүҙәр һәм юмор. Бары тик һеҙҙең өсөн Лилиә, Хәлит һәм Илшат Фәтиховтар, Рушан Биктимеров, Рәмил Хажиев, Радик Ғабдуллин, Ләйсән Сәлимгәрәева, Хима Йәнбирҙина, Сүриә Ғималова, Лилиә Хажғәлиева, Илгиз Харисов, Рәмил Ғәйзуллин етәкселегендәге Халыҡ ҡоралдары милли оркестры, Олег Ҡасимов етәкселегендәге эстрада-джаз оркестры сығыш яһаясаҡ.
Киске сәғәт 7-лә башланасаҡ концертҡа рәхим итегеҙ, ҡәҙерле тамашасылар!
Информация
Комментировать статьи на сайте возможно только в течении 4 дней со дня публикации.


text:
Андрей Назаров Башҡортостан Президентының инвестицион хеҙмәттәшлек мәсьәләләре буйынса махсус вәкиле итеп тәғәйенләнде
Башҡортостан Президенты Рөстәм Хәмитов үҙенең советнигы Андрей Назаровты республика Президентының инвестицион хеҙмәттәшлек мәсьәләләре буйынса махсус вәкиле итеп тәғәйенләне.
Бындай ҡарар инвестициялар йәлеп итеү эшмәкәрлеген камиллаштырыу һәм Башҡортостандың хужалыҡ итеүсе субъекттарына инвестицион проекттарҙы тормошҡа ашырыуҙа булышлыҡ итеү маҡсатында ҡабул ителгән.
Президенттың инвестицион хеҙмәттәшлек мәсьәләләре буйынса махсус вәкиле Мәскәү ҡалаһында йәшәп эшләйәсәк, тип хәбәр итә республика башлығының матбуғат хеҙмәте.


text:
Рөстәм Хәмитов: «Тармаҡ фәнен тергеҙмәй тороп, артабанғы үҫеш мөмкин түгел»Фото: Олег Яровиков
Рөстәм Хәмитов: «Тармаҡ фәнен тергеҙмәй тороп, артабанғы үҫеш мөмкин түгел»
Рөстәм Хәмитов: «Тармаҡ фәнен тергеҙмәй тороп, артабанғы үҫеш мөмкин түгел»Фото: Олег Яровиков
Башҡортостан Президенты Рөстәм Хәмитов иҫәпләүенсә, төбәктә тармаҡ фәнен тергеҙеү зарур. Һүҙ, тәү сиратта, заводтарҙа, предприятиеларҙа ғилми-тикшеренеү үҙәктәрен булдырыу практикаһына әйләнеп ҡайтыу тураһында бара. Был хаҡта республика башлығының Күмертау ҡалаһы активы менән осрашыуында әйтелде.
— Һуңғы 20 йыл эсендә илдә булған барлыҡ үҙгәрештәр арҡаһында күп ыңғай тәжрибәне, шул иҫәптән тармаҡ фәнен юғалттыҡ, — тине Рөстәм Хәмитов. – Тармаҡ фәнен тергеҙмәй, заводтарҙа ғилми-тикшеренеү лабораторияларын булдырмай тороп, артабанғы үҫеш мөмкин түгел, тип иҫәпләйем. Донъя кимәлендәге ыңғай тәжрибә беҙгә яҡшы таныш. Күрәһең, ғилми үҙәктәр булдырыу – перспективалы йүнәлеш. Предприятиеларҙа, шул иҫәптән Күмертау авиация предприятиеһында тикшеренеү үҙәктәрен тергеҙергә әҙермен. Бәлки, республика бюджетынан тикшеренеү эшмәкәрлегенә средстволар бүлеү тураһында уйларға кәрәктер.
Президент предприятие етәкселәренә был йүнәлештә әүҙем эшләргә тәҡдим итте.
— Тикшеренеү йүнәлешенә аҡса бүлә башлаһағыҙ, эштәрегеҙ күпкә яҡшыраҡ барыр. Бындай маҡсаттарға аҡса йәлләргә ярамай, — тине республика етәксеһе.


text:
Башҡортостан Президенты «ДревПром» яуаплылығы сикләнгән йәмғиәте эшмәкәрлеген ентекле тикшерергә ҡушты
«ДревПром» яуаплылығы сикләнгән йәмғиәте эшмәкәрлеге законға ярашлы булыу-булмауы йәһәтенән ентекле тикшереләсәк. Был хаҡта Башҡортостан Президенты Рөстәм Хәмитов шишәмбе, 13 августа, Стәрлетамаҡ халҡы менән осрашыу барышында белдерҙе. Осрашыуҙа ҡатнашыусылар билдәләүенсә, ойошма финанс хеҙмәттәре өлкәһендә үтә уңайлы хеҙмәттәр тәҡдим итә, һәм был, әлбиттә, халыҡта шик тыуҙыра.
— Беҙ «МММ» компанияһына һәм алданған өлөшсөләргә бәйле ваҡиғаларҙы баштан үткәрҙек инде. Республика бурыстарҙы ҡапларға ла мәжбүр булды. Ә хәҙер төбәктә, Стәрлетамаҡта «ДревПром» фирмаһы барлыҡҡа килде, ул үтә уңайлы шарттарҙа бурыстарҙы ҡаплау буйынса хеҙмәттәр тәҡдим итә, — тип һөйләне ҡаланың Ветерандар советы президиумы ағзаһы Александр Кузенёв.
Рөстәм Хәмитов билдәләүенсә, «ДревПром» компанияһына бәйле хәл тикшереләсәк. Республика етәксеһе халыҡты һаҡ булырға саҡырҙы.
— Еңел аҡса эшләүгә, арзан фатирҙарға, арзан машиналарға ышанмағыҙ – улар ялған, — тине Президент. – Квадрат метры 10-20 мең һум торған арзан фатирҙар, нуль процент ставкалы кредиттар, йылына 40-50 процент биргән килем сығанаҡтары юҡ. Улар була ла алмай.
Рөстәм Хәмитов һүҙҙәренсә, хоҡуҡ һаҡлау органдары «ДревПром» фирмаһы эшмәкәрлегендә финанс пирамидаһы һәм ялған билдәләренең булыу-булмауын тикшерергә тейеш. Әгәр ҙә улар бар икән, кешеләргә был хаҡта тиҙ арала хәбәр итергә һәм саралар күрергә кәрәк.


text:
Ер һәм мөлкәт министрлығы бәләкәй бизнесҡа ҡуртым һәм льготалы хосусилаштырыу буйынса ташлама менән ярҙам итәсәк
ӨФӨ, 2015 йыл, 10 декабрь. /«Башинформ» мәғлүмәт агентлығы, Ольга Мортазина/.
Башҡортостандың Ер һәм мөлкәт мөнәсәбәттәре министрлығы бәләкәй һәм урта эшҡыуарлыҡҡа ярҙам күрһәтеү саралары комплексын әҙерләй. Урындағы эшҡыуарлыҡ проблемалары һәм административ кәртәләр буйынса түңәрәк өҫтәлдә ведомство башлығы Евгений Гурьев ошо хаҡта һөйләне.
Яҡын арала бизнесмендарға эшҡыуарлыҡ эшмәкәрлеген алып барыуҙа ярҙам итергә тейешле бер нисә ҡарар ҡабул ителәсәк, тип хәбәр итте министр.
Улар иҫәбендә — ҡуртым буйынса ташламалар: беренсе йылда — йыллыҡ түләүҙән 40 процент, икенсе — 60, өсөнсө — 80, дүртенсе йылда 100 процент. Шулай уҡ проект бинаны капиталь ремонтлау буйынса сығымдарҙы ҡуртым иҫәбенә күсереү һәм түләүҙәрҙе тотҡарлаған өсөн пеня өҫтәмәү мөмкинлеген күҙ уңында тота. Төп бурысты түләгәндә штраф һалмау ҡаралған. 2016 йылдың 1 ғинуарынан 30 июненә тиклем пенялар — 100, 1 июлдән йыл аҙағына ҡәҙәр 50 процентҡа ғәфү ителә.
Ер һәм мөлкәт мөнәсәбәттәре министрлығы ер участкаларын льготалы хосусилаштырыуҙы дауам итергә ниәтләй. 2015 йылдың 1 июленә тиклем ерҙе уның кадастр хаҡынан 25 процентҡа һатып алырға мөмкин ине. 1 июлдән 2016 йылдың 1 ғинуарына тиклем — 50, киләһе йылдың 1 июленә тиклем — 75 процентҡа. Бынан тыш, өс йылға бүлеп түләү тәҡдим ителә.


text:
Бәйләнеште өҙмәйек29-09-2012, 01:58 // Йәмғиәт // Баҫып сығарырға
Киләһе йыл өсөн баҫмабыҙҙың хаҡы бер аҙ артты — ярты йылға 706 һум 32 тин, ә аҙнаһына бер тапҡыр сыҡҡаны (31805 индекслыһы) — 146 һум 64 тин. Хаҡ күтәрелеүҙе тәбиғи хәл булараҡ ҡабул итәйек. Әгәр аҡса яғы наҡыҫ икән, башта өс айға яҙылырға ла мөмкин.
Бынан тыш, "Рәсәй почтаһы" федераль дәүләт унитар предприятиеһының филиалы — Башҡортостан Республикаһы почта элемтәһе идаралығы 11 октябрҙән 21-енә тиклем “Матбуғатҡа яҙылыусылар ун көнлөгө”н үткәрә. Ошо осорҙа беҙҙең гәзиткә лә арзаныраҡ хаҡҡа яҙылып буласаҡ. Был мөмкинлектән дә файҙаланып ҡалырға тырышығыҙ.
Йәнә иҫегеҙгә төшөрәбеҙ: “Башҡортостан” гәзитенең аҙнаһына биш тапҡыр сыҡҡанына (50600 индекслыһы) яҙылыусылар квитанцияны редакцияға ебәргән осраҡта, бүләккә “Башҡортса дини календарь” аласаҡ.
Үкенескә ҡаршы, күптәрҙең аҙнаһына бер тапҡыр сыҡҡан йома һанына ғына яҙылыуы күҙәтелә. Һөҙөмтәлә улар башҡа көндәрҙә донъя күргән, көн ҡаҙағына һуҡҡан мәҡәләләрҙе, файҙалы кәңәштәрҙе уҡыуҙан мәхрүм ҡала. Баҫмабыҙ көн дә килһен тиһәгеҙ, аҙнаһына биш тапҡыр сыҡҡанына яҙылырға кәңәш итәбеҙ.
Йортоғоҙға яҡын урынлашҡан “Өфө-матбуғат” киосктары аша "Башҡортостан" гәзитенә яҙыла алаһығыҙ. Хаҡы — алты айға 540 һум. Был осраҡта баҫма юғалмаясаҡ һәм үҙегеҙ теләгән ваҡытта килеп аласаҡһығыҙ.


text:
БР Ауыл хужалығы министрлығы Агросәнәғәт комплексының 2020 йылға тиклем үҫеш стратегияһы проектын әҙерләне
Башҡортостандың Ауыл хужалығы министрлығы Республика агросәнәғәт комплексының 2020 йылға тиклем үҫеш стратегияһы проектын әҙерләне. Был тармаҡ үҫеше программаһы – республиканың алдынғы ауыл хужалығы предприятиеларының, муниципаль район хакимиәттәренең һәм министрлыҡ белгестәренең берлектәге тикшереүҙәре һәм тәҡдимдәре һөҙөмтәһе.
Проекттың был һуңғы варианты түгел. Рәсми раҫланғанға тиклем документ фекер алышыу өсөн ведомство сайтының «Көнүҙәк» тип аталған бүлегендә урынлаштырылған. БР Ауыл хужалығы министрлығының матбуғат хеҙмәтенән хәбәр итеүҙәренсә, тәҡдимдәрегеҙҙе һәм өҫтәмәләрегеҙҙе info@mshp.ufanet.ru адресы буйынса ебәрергә, шулай уҡ ауыл хужалығы министры Азат Йыһаншиндың блогында проектты тикшереүҙә ҡатнашырға мөмкин.


text:
Газета "Йәшлек" » Новости » Страница 7
"Оло" театрҙың капитаны
Новости / Мәҙәниәт // 24-03-2018, 07:00
йәки Етәксе кеше ял итәме?
Башҡортостандың атҡаҙанған мәҙәниәт хеҙмәткәре Илмар Рәзин улы ӘЛМӨХӘМӘТОВ – күп яҡлы талант эйәһе. Актер, тележурналист, драматург, режиссер, “Ҡолонсаҡ” һәм “Ниточка” театр фестивалдәрен ойоштороусы, Юғары театр мәктәбе уҡытыусыһы. Һәм тағы ла тынғыһыҙ, идеялы етәксе: башта – Ҡурсаҡ театры, ике йыл инде Башҡорт дәүләт опера һәм балет театры директоры “йөгөн” тарта. Уның менән ике ай дауамында осрашып аралашыу мөмкинлеге булманы, сөнки үҙен популярлаштырырға яратмаған баҫалҡы етәксе тығыҙ эш графигына үҙгәрештәр индерергә теләмәне. Барлыҡ “ҡорал”ды эшкә егеп, әңгәмәгә ризалыҡ алғас, аралашыу өс сәғәт дауам итте. Илмар Рәзин улының кабинет ишеген кисектергеһеҙ проблемалар менән әленән-әле театр хеҙмәткәрҙәре шаҡыны, телефоны ла бер туҡтауһыҙ “тауышланды”. Мин хатта был арала Париж менән һөйләшеүгә лә шаһит булдым....
Әҙ ҙә етә, күп тә бөтә
Новости / Иман // 23-03-2018, 07:00
йәки Бәхет менән байлыҡ араһына тигеҙлек билдәһе ҡуйыу дөрөҫмө?
“Тиҙ ярҙам” машинаһында эшләүсе күрше ҡыҙ фәһемле ваҡиға хаҡында һөйләгәйне: “Ишембайҙа баҡсаһы булған ҡатлы-ҡатлы ифрат матур йорттар бар. Шул күркәм йорттарға ҡарап, бында бик бәхетле кешеләр йәшәйҙер инде, тип уйлай торғайным. Бер заман ошондай йорттарҙың береһендә булырға тура килде. Өс ҡатлы йорт. Уның өсөнсө ҡатында оло йәштәге әбей менән бабай “ах-ух” килеп саҡ ултыра, ауыртмаған ерҙәре юҡ. Саҡ торған көйө нишләп аҫҡы ҡатҡа ғына урынлашмағандар – аңламаҫһың. Ғүмер буйы алһыҙ-ялһыҙ эшләгәндәр, һаулыҡтарын ҡайғыртмай, донъя йыйғандар. Хәҙер байлыҡтары күп, тик уның рәхәтен күрмәйҙәр, мәшәҡәтен генә татыйҙар. Йыйған байлыҡтары ла, моғайын, күҙҙәренә күренмәйҙер. Аҙаҡ күрҙем: күп балалы бәләкәй генә йорттарҙа бәхет күберәк”....
Иң етеҙ саңғысылар ҡайҙа? Учалыла һәм Ҡалтасыла!
Новости / Спорт // 22-03-2018, 10:00
Йәш саңғысылар араһында «Йәншишмә» гәзите призына быйылғы республика ярышы Күмертауҙа үтте. Унда барлығы 24 команда, йәғни 140 уҡыусы ҡатнашты.
Шәхси беренселектә 2006 – 2007 йылғылар араһында өс километр араға малайҙарҙан Лёня Колбин (Ҡалтасы), ике километр араға ҡыҙҙарҙан Наташа Ковнир (Күмертау) еңһә, ә 2004 – 2005 йылғылар араһында өс километр араға Ғаян Кәримов менән Саша Новикова (икеһе лә – Учалынан) иң етеҙе булды. Ҡатнаш эстафетала учалылар беренсе урын алды.
Командалар араһында дөйөм һөҙөмтә буйынса кесе йәш төркөмөндә ҡалтасылар «иң-иң»е булһа, ә оло йәш төркөмөндә учалылар – чемпион!
Күмертауҙа «Йәншишмә» гәзите призына уҙған саңғы ярыштары еңеүселәрен бүләкләүҙә ярҙам иткәндәре өсөн Бөтә донъя башҡорттары ҡоролтайы башҡарма комитеты рәйесе Әмир Ишемғоловҡа, «РИА-Медоптик» офтальмология үҙәге директоры Рәшит Искәндәровҡа һәм «Башбланкиздат» асыҡ акционерҙар йәмғиәте директоры Гөлсәсәк Әлибаеваға ҙур рәхмәт !
М. КӨЙӘРМӘНОВ.
И. ҒӘЙНУЛОВ фотоһы....
Йоҡоғоҙ тәмле булһын!
Новости / Һаулыҡ һаҡлау // 22-03-2018, 08:00
Ил хәстәрен иңдәренә йөкмәп…
Новости / Башҡортостан // 22-03-2018, 07:00
Күренекле хоҡуҡ белгесе, дәүләт һәм йәмәғәт эшмәкәре ӘмирСолтангәрәевкә 60 йәш
Очерк
I
Көйөргәҙе төбәге – легендар ер. Уның йәйрәп ятҡан икһеҙ-сикһеҙ дала-ҡырҙары, тармут-тармут һырттары, батыр баһадирҙың киң күкрәге шикелле, башҡорт иленең көньяҡ сиген баҫҡынсыларҙан, барымтасыларҙан, Ырымбур далаларынан иҫкән ҡыуан елдәрҙән, ил-йортто туҙҙырыр ҡойондарҙан ышыҡлап, һаҡлап торор ҡалҡан булған....
Һәр кешенең нәҫел ағасы – шәжәрәһе булырға тейеш!
Новости / Мәғариф // 21-03-2018, 12:47
«Йырлатҡан да, бейеткән дә – һин!»
Новости / Мәҙәниәт // 20-03-2018, 07:00
Үҙенең моңло ла, рухлы ла һәм халыҡсан йырҙары менән тамашасыларҙы нисәмә йыл һөйөндөрөп-ҡанатландырып тороусы «ДАЛАН» эстрада төркөмө театрлаштырылған тамаша тәҡдим итә! 23 мартта филармонияның Ҙур залында «Ирҙе ир иткән дә, йырлатҡан да – һин!» исемле сағыу һәм «ҡыҙыу» программаны күрергә ашығығыҙ. Һеҙҙе төрлө йылдарҙағы хиттар, премьералар, көтөлмәгән дуэттар, дәртле бейеүҙәр, моңло ҡурай, баян моңдары һәм башҡа «тәмле» бүләктәр көтә....
Финалға торошло сирекфинал
Новости / Спорт // 19-03-2018, 12:59
Рәжәб айында намаҙ ваҡыты (2018 миләди йыл, 1439 һижри йыл)
Новости / Иман // 19-03-2018, 12:55
“Сулпан”дың яҡты нуры
Новости / Мәҙәниәт // 17-03-2018, 07:00
йәки Нуриман ҡыҙының Сибайҙы яратыуы
“Сулпан” балалар театры артистарын гәзит уҡыусылар араһында белеүселәр һирәк. Сөнки уларҙың тамашасыһы – кескәй балалар һәм уҡыусылар. Ә Башҡортостандың атҡаҙанған артисы Фиуза САФИНАНЫ күптәр белә: театр асылған көндән эш башлаған ханымдың тәүге тамашасылары күптән инде атай-әсәй булып, үҙҙәренең балаларын театрға йөрөтә. Үҙем дә уны “Бүре башы ун ике”лә Әбей, “Етем төлкө”лә Әтәс, “Тирмәкәй”ҙә Төлкө ролдәре аша яҡшы хәтерләйем. Һығылмалы, көслө тауышлы, талантлы һәм ихлас уйнаған артист мәңгелеккә күңелдә уйылып ҡалды. Бөгөн уның менән осрашып, яҡындан танышып, ижад һәм театр сәнғәте тураһында әңгәмә ҡорҙоҡ....


text:
Итле ризыҡтарИттең файҙаһы һәм зыяны хаҡында бәхәстәр һуңғы йылдарҙа туҡтамай. Ни генә тиһәң дә, ит башҡорт аш-һыуында электән ҙур урын алып торған, бөгөн дә ул төп аҙыҡтарыбыҙҙың береһе булып ҡала. Ҡыштың һалҡынында ҡоротлап йылы һурпа эсеү, бишбармаҡ ашау ни...
ептән генә хасил матурлыҡБөгөн бәйләү һәм үреүҙең ниндәй генә ысулы юҡ! Шуларҙың береһе фриволите төйөндәр ярҙамында селтәр үреүҙән ғибәрәт. Ул йылдан-йыл үҫешә, күптәрҙең төп шөғөлөнә әйләнә бара. Ҡул эшенең был төрөнә ҙур, ҡатмарлы ҡорамалдар ҙа талап ителмәй. Үҙенсәлекле...
Учалы яғалары…Учалы районында йәшәүсе башҡорттарҙа ҡатын-ҡыҙҙарҙың түшкә тағып йөрөгән биҙәнеү әйберен яға (ҡайһы берҙә һаҡал) тип атап йөрөтөү ҡабул ителгән. Төбәкте өйрәнеү музейы фондтары һәм шәхси коллекцияларҙан күренеүенсә, Учалы ерендә яғаның бер нисә...
«Иң мөһиме – күңел ихласлығы...»Билдәле әҙибә, уҡытыусы, Жәлил Кейекбаев, Мөхәмәтша Буранғолов, Рамаҙан Өмөтбаев исемендәге премиялар лауреаты Лира Яҡшыбаева күркәм юбилейын билдәләне. Ошо уңайҙан уның менән әңгәмә ҡорҙоҡ. – 2017 – Тәбиғәтте һаҡлау йылы тип иғлан ителде. Был...
«АҘАШ»ТАН ОНОТОЛМАҪ БҮЛӘКТӘРБашҡортса яҙылған футболка, бокал, алъяпҡыс кеүек әйберҙәр эшләгән «Azash» («Аҙаш») фирмаһы көндән-көн уңыш ҡаҙана бара. Баймаҡ егете Рифат Раҡаев ойошторған эш күптәрҙе ҡыҙыҡтыра. Сөнки үҙенә генә тәғәйен матур теләк, шиғыр йә наҙлы һүҙҙәр...
«Рәхмәт, яҙмыш, һәр бер һынауыңа!»Ун һигеҙ йыл буйы бер матур ҡалыпта – уҡытыусы ролендә йөрөп өйрәнгән ханыма элекке хеҙмәттәштәре хәҙер, үҙгәргәнһең, тип аптырай. Яңы тормош башлағас, уға, ысынлап, донъяға ҡарашын ғына түгел, үҙен тотошон ҡырҡа үҙгәртергә тура килә. Сөнки көн...
Анонстар
АнкетаАнкета ебәрергә
Журнал архивы
Һеҙҙең мөнәсәбәт
Сайттың яңы дизайны оҡшаймы?


text:
Апшерон милли паркы
Апшерон милли паркы (әзерб. Abşeron Milli Parkı) — Баҡы ҡалаһының Азизбек районында Апшерон дәүләт заказнигы базаһында 2005 йылда төҙөлә. Парктың дөйөм майҙаны 783 гектар тәшкил итә (7.83км²).
Төҙөлөү маҡсаты[үҙгәртергә | вики-тексты үҙгәртергә]
Ошо территорияла тереклек иткән йәйрәндәрҙе, каспий тюлендәрен һәм һыуҙа йөҙөүсе ҡоштарҙы һаҡлау өсөн төҙөлә.
Флораһы һәм фаунаһы[үҙгәртергә | вики-тексты үҙгәртергә]
Ҡоро ерҙә йәйрән, сүл бүреһе, төлкө, бурһыҡ, ҡуян, Каспий диңгеҙе һыуҙарында тюлень һәм балыҡ, көмөш аҡсарлаҡ, ышылдаҡ аҡҡош, ҡашҡабаш, һуна өйрәк, ҙур аҡ селәндәр, һаҙ көйгәнәге һәм башҡа күсмә ҡоштар тереклек итә. Әзербайжандың Ҡыҙыл китабына ингән һәм Ширван милли паркында йәшәүсе йәнлектәр һәм ҡоштар Апшерон милли паркында ла осрай.


text:
Йондоҙҙар тормошонан
Милли йәштәр театры актрисаһы Эльмира Юлдашеваның береһенән-береһе бәләкәс балалары, ниһайәт, бер аҙ ҙурайып, әсәләренә бала ҡарауҙан башҡа шөғөлгә лә ваҡыт ҡалдыра башлаған. «Яңыраҡ иптәшем командировкала булыу сәбәпле, Баймаҡҡа туйға барғанда үҙем руль артына ултырырға мәжбүр булдым. Машинаны ул тиклем һәйбәт йөрөтмәһәм дә, туғанымды күрергә тип ашҡынып ҡайттым. Өс балам минең нисек йөрөтөүҙе баһалап ултырҙы. Алай ҙа юлдан ҡурҡып тормай барғанбыҙ, айныҡ туй бик оҡшаны. Юлда ял итергә туҡтаныҡ та, кире ҡуҙғалып китергә тип автомобилде тоҡандырһам, ул урынынан ҡуҙғалманы ла ҡуйҙы. Аптырап, эргәлә ултырған дүрт йәшлек Динисламға ҡарағайным, ул ипләп кенә бармағы менән ручникка төртөп күрһәтте. Йәһәт кенә хатамды төҙәтеп, ҡуҙғалып киттем. Эргәлә балаларым булғанда, мин бөтә нәмәгә лә һәләтле»,– тип йылмая «Ай ҡыҙы» сериалында уйнап танылыу яулаған һылыуҡай.
Йәш йырсы Анжелика Якусева «Урыҫса топ модель» проектында ҡатнашҡандан һуң донъяның төрлө илдәренән бик күп тәҡдимдәр алған. Германияла бөтә донъяға таралған «Отто» модалы кейемдәр каталогы өсөн фотосессияла булғандан һуң, өс ай Ҡытайҙың Шанхай ҡалаһында эшләп, ундағы мода аҙналыҡтарында ҡатнашып, бер ни тиклем ҡытайса өйрәнеп ҡайтҡан, Таиланд, Ливан, Ҡытай һәм Американың Нью-Йорк ҡалаһының мода агентлыљтары менән килешеүҙәр төҙөгән. Һылыуҡайыбыҙ август айында яратҡан Башҡортостаны буйлап гастролдә йөрөгәндән һуң, көҙ башланыуға Ҡушма Штаттарға, донъяның билдәле модельерҙарының яңы коллекцияларын күрһәтеүҙә ҡатнашырға осасаҡ. Эльвира Хисаева, Айгөл һәм Гөлсөм Айытҡоловалар менән бер рәттән бөтөн донъя агентлыҡтары менән хеҙмәттәшлек иткән Силәбе сибәркәйенә уңыштар теләйбеҙ!
Рәсәй йондоҙҙарына килгәндә инде, уларҙың үҙ хәстәрҙәре. Мәҫәлән, үҙенән ике тапҡырға йәш көлкө оҫтаһы Максим Галкин менән донъя көткән Алла Пугачева өсөнсөгә өләсәй булған һәм ейәнсәре йәшәйәсәк бүлмәне матурлау менән шәхсән үҙе шөғөлләнгән икән. Бынан ике йыл элек мәңгелеккә тип сәхнә менән хушлашһа ла, әле юғалған тауышын рәткә килтереп, тамағын дауалап, Ксения Собчакка арналған өр-яңы йыр ҙа яҙҙырып ташлаған. Бына шулай ул Рәсәй өләсәйҙәре, бөтә нәмәгә лә өлгөрҙәр.
Быйыл йәй Салауат Юлаев һәйкәле янында моңло тауышлы һәм данлыҡлы София Ротару сығыш яһаны. Концертҡа килгән тамашасыларҙың бер нисәүһе хатта билдәле йырсыны аҡ бейеүгә саҡырыу бәхетенә лә иреште. Әйткәндәй, София Ротаруҙы ейәне ошо көндәрҙә кәләше менән таныштырған. Йырсыға ҡыҙҙың иплелеге оҡшаған икән, ейәнем өйләнәм тиһә, ҡаршы түгелмен, тип белдергән ул. Шулай булғас, тиҙҙән яратҡан артисткабыҙҙың бүләһе йәки бүләсәре тыуыуын ишетеп тә ҡыуанырбыҙ әле.
Билдәле йырсы Наталья Штурм яңыраҡ бер тапшырыуҙа иренең туҡмауы арҡаһында ҡоймос һөйәгенең ике ерҙән һыныуы хаҡында бәйән итте. Танылыу яулаған, уңышлы ҡатындың да ғаиләлә йәберләнеп йәшәүе барса халыҡты шаҡ ҡатырҙы. Был хәлдән һуң йондоҙ ике ай яңғыҙы йәшәп алған, ләкин иптәшенең, иҫерек булғанмын, бер ни ҙә иҫләмәйем, бик үкенәм, тип ғәфү үтенеп инәлеп йөрөүе уның бәғерен йомшартҡан һәм йырсы ирен ғәфү иткән дә ҡуйған. Эх, был ҡатын-ҡыҙҙарҙың киң күңеллегенә һәм кенә тота белмәүенә, ысынлап та, йыш ҡына иҫең китерлек шул...
Теги:


text:
- Подробности
- Просмотров: 324
ҠАНУНИӘТ, ошо дәүләттә эш итеүсе йәки ижт. мөнәсәбәттәрҙең билдәле бер өлкәһен көйләүсе норматив хоҡуҡ акттары йыйылмаһы (енәйәт, гражданлыҡ, ғаилә, хеҙмәт һ.б.). БР‑ҙың норматив хоҡуҡ акттары системаһына түбәндәгеләр инә: БР Конституцияһы, БР закондары, Башҡортостан Республикаһы Президенты указдары, Башҡортостан Республикаһы Дәүләт Йыйылышы — Ҡоролтай, Башҡортостан Республикаһы Хөкүмәте ҡарарҙары, БР министрлыҡтары, дәүләт комитеттары, ведомстволарының приказдары һ.б. норматив акттары. Башҡортостандың Рус дәүләтенә ҡушылыуынан һуң төбәктә башҡорттарҙың һәм күскенселәрҙең хоҡуҡи хәле Рәсәй дәүләте Ҡ. тарафынан көйләнә. Автономиялы республика (ҡара: Автономия) статусын алғас, Башҡортостан үҙ ҡануниәт системаһына (ҡара: Закондар сығарыу власы) эйә була. Дәүләт суверенитеты тураһында декларация ҡабул ителеп, Федератив килешеүгә һәм “Рәсәй Федерацияһы дәүләт власы органдары менән Башҡортостан Республикаһы дәүләт власы органдары араһында хакимиәт даирәһе сиктәрен билдәләү һәм үҙ-ара вәкәләттәр бүлешеү тураһында” Килешеүгә ҡул ҡуйғандан һуң БР‑ҙың Ҡ. көйләүҙәре даирәһе һиҙелерлек киңәйә. РФ Конституцияһына ярашлы, Башҡортостан Республикаһы дәүләт булып тора, үҙ Конституцияһына һәм Ҡ. эйә. РФ ҡарамағында: енәйәт, енәйәт-процессуаль, гражданлыҡ, гражданлыҡ-процессуаль, арбитраж- процессуаль Ҡ., суд ҡоролошо, прокуратура; берҙәм баҙарҙың хоҡуҡи нигеҙҙәрен булдырыу; финанс, валюта, кредит, таможня көйләүе, аҡса эмиссияһы; ядро энергетикаһы, йыһандағы эшмәкәрлек; тышҡы сәйәсәт, РФ‑тың халыҡ-ара килешеүҙәре; оборона һәм хәүефһеҙлек; метеорология хеҙмәте, стандарттар, эталондар, метрик система һәм ваҡыт иҫәбе, геодезия, картография һ.б. Федераль закондар РФ хоҡуҡтары даирәһе б‑са ҡабул ителә, улар РФ‑тың бөтә терр‑яһында туранан-тура ғәмәлдә була. РФ‑тың һәм уның субъекттарының, ш. иҫ. БР-ҙың, уртаҡ вәкәләттәренә адм., адм.-процессуаль, хеҙмәт, ғаилә, торлаҡ, ер, һыу, урман Ҡ., ер аҫты, тирә-яҡ мөхитте һаҡлау т‑дағы Ҡ.; тәрбиә, мәғариф, фән, мәҙәниәт, физик культура һәм спорт б-са дөйөм мәсьәләләр; кеше һәм граждан хоҡуҡтарын һаҡлау; һалымдар һәм йыйымдар б‑са дөйөм принциптарҙы билдәләү; суд һәм хоҡуҡ һаҡлау органдары кадрҙарын формалаштырыу; адвокатура, нотариат; дәүләт власы һәм урындағы үҙидаралыҡ органдары системаһын ойоштороуҙың дөйөм принциптарын булдырыу һ.б. инә. РФ‑тың һәм РФ субъекттарының, ш. иҫ. БР‑ҙың, берлектәге вәкәләттәре б‑са федераль закондар һәм РФ субъекттарының уларға ярашлы ҡабул ителгән норматив хоҡуҡ акттары сығарыла. РФ хоҡуҡтар даирәһе һәм РФ м‑н БР‑ҙың уртаҡ вәкәләттәренә ярашлы РФ вәкәләттәре сиктәренән тыш БР дәүләт власы тулылығына эйә, үҙ хоҡуҡи көйләүен тормошҡа ашыра, федераль закон м‑н БР норматив хоҡуҡ акты араһында ҡаршылыҡ булған осраҡта, һуңғыһы эш итә. БР‑ҙың юғары вәкәләтле һәм берҙән-бер закондар сығарыу органы — БР Дәүләт Йыйылышы — Ҡоролтай. РФ Ҡ. сиктәрендә БР Ҡ. гармониялы үҫеше нигеҙендә хоҡуҡи көйләүҙең берҙәмлеген тәьмин итеү закондар сығарыуҙа өҫтөнлөклө бурыс булып тора.
Әҙәб.: Муратшин Ф.Р. Проблемы формирования системы законодательства субъекта Российской Федерации. Уфа, 1999.
Ф.Р.Моратшин
Тәрж. Ә.Н.Аҡбутина


text:
Профсоюздар федерацияһы балалар өсөн байрам ойоштора
Бөгөн, 1 июндә, Башҡортостан Республикаһы Профсоюздар федерацияһы Өфөнөң Ленин районы хакимиәте һәм «Алые паруса» йәштәр-үҫмерҙәр клубтары берләшмәһе ҡатнашлығында Профсоюздар йорто алдындағы майҙанда «Профсоюздар — балаларға» традицион байрамын үткәрә. Ул Халыҡ-ара балаларҙы яҡлау көнөнә арнала.
Байрамда балалар әүҙем уйындарҙа ҡатнаша, асфальтта балалар һүрәттәре конкурсында үҙ оҫталыҡтарын күрһәтә аласаҡ.
Ошонда уҡ йыл һайын үткәрелгән «Беренсе май. Хеҙмәтсәндәр. Профсоюздар» профсоюз республика балалар һүрәттәре конкурсы еңеүселәрен наградлау тантанаһы үтәсәк, быйыл ул Бөйөк Ватан һуғышында Еңеүҙең 65 йыллығына арнала.


text:
Шүлгәнташ мәмерйәһендә ҡаяға төшөрөлгән һүрәттең яңы фрагменты табылған
ӨФӨ, 2016 йыл, 16 ноябрь. /«Башинформ» мәғлүмәт агентлығы, Ләйлә Аралбаева/.
Шүлгәнташ мәмерйәһендә быға тиклем билдәһеҙ һүрәт табылған. Был яңы сенсациялы яңылыҡ булды, тип хәбәр итә Башҡортостан Мәҙәниәт министрлығының матбуғат хеҙмәте. Рәсем залдың көнбайыш стенаһындағы граффитиҙарҙы таҙартҡанда асыҡланған. Экспедиция етәксеһе Эудаль Гийаме әйтеүенсә, табылған буяу — ҡаяға төшөрөлгән һүрәттәрҙең бер өлөшө.
Мәмерйәләге хәҙерге граффитиҙарҙы бөтөрөүҙең сираттағы, өсөнсө этабы тамамланды. Башҡарылған эштәр һөҙөмтәһендә төп галерея, Сталагмиттар, Билдәләр залы, Каскад, Беренсе галерея таҙартылған. Әлеге ваҡытҡа Көмбәҙ, Хаос, Акустик һәм Ҡорам залдарында ғына яҙмалар ҡалған. Киләһе йәйге эскпедиция барышында таҙартыу буйынса эштәр тулыһынса тамамланасаҡ.
Башҡортостандың мәҙәни мираҫ объекттарын һаҡлау һәм файҙаланыу буйынса фәнни-етештереү үҙәге етәкселеге мәмерйәне инфраҡыҙыл һәм 3D-сканерлау өсөн Испания һәм Франция белгестәрен йәлеп итеү мәсьәләһе буйынса һөйләшеүҙәр алып бара. Тикшереүселәр фекеренсә, мәмерйә стеналарын инфраҡыҙыл сканерлау ултырмалар һөҙөмтәһендә күренмәгән һүрәттәрҙе табырға мөмкинлек бирәсәк.
Эштәр «Шүлгәнташ мәмерйәһендәге рәсемдәр» объектын өйрәнеү, һаҡлау, популярлаштырыу һәм ЮНЕСКО-ның Бөтә донъя мираҫы исемлегенә индереү буйынса саралар планына ярашлы алып барыла.


text:
Ғүмереңдең ахыры яҡыная килә, уның бәғзе мәлдәре, ҡапыл ғына тоҡанған шәм һымаҡ, хәтер төпкөлдәрендә яҡтырып, күңелеңде берсә болоҡһотоп, берсә хисләндереп ала икән.
21 тирмә. Алыҫ араларҙы яҡынайтып, республиканың, Рәсәйҙең төрлө киңлектәренән, хатта Ҡаҙағстандан
тархан Иҫән батырҙың быуындары – иҫәндәр – ҡайтып төштө. Йөҙҙәрендә берсә шатлыҡ нурҙары балҡыған, берсә күҙ йәштәренә мансылған ауылдаштар нәҫел тамырҙарын
барланы,
ҡан-ҡәрҙәштәрен теүәлләне.
Ҡайһы бер шағирҙар көндәлек тормошта кисергәндәрен ҡапыл ғына белгертеп, тышҡа сығарып бармай. Ә был осраҡта хәл башҡасараҡ. Хәким Ғиләжев яҙғанса: “Абдулхаҡ Игебаевта ысын шағирҙарға хас һәйбәт сифат бар: уның эсендәге тышында, икенсе төрлө әйтһәк, шағир шәхесе менән уның шиғриәте араһында бөтөнлөк йәшәй”.
Яҡын дуҫтарымды һыйларға
Умарталар тулы балым юҡ.
Ошо көндәрҙә Башҡортостан Хөкүмәте президиумы ултырышында 2017 йылда төбәктәге хеҙмәт баҙарында көсөргәнеште кәметеү йәһәтенән өҫтәмә саралар раҫланды. Программа проекты Башҡортостандың Ғаилә, хеҙмәт һәм халыҡты социаль яҡлау министрлығы тарафынан эшләнде.


text:
- Подробности
- Просмотров: 350
МЕТАЛЛ БУЛМАҒАН ФАЙҘАЛЫ ҠАҘЫЛМАЛАР, тәбиғи рәүештә йәки эшкәртелгәндән һуң сәнәғәттә һәм төҙөлөштә, ш. уҡ уларҙан металл булмаған элементтар йәки уларҙың берләшмәләрен алыу өсөн ҡулланылған мәғдән булмаған файҙалы ҡаҙылмалар, янмай торған ҡаты тау тоҡомдары һәм минералдар. Металл һәм металл булмаған файҙалы ҡаҙылмаларҙы айырыу сиге шартлы; РФ‑та алюмин, бериллий һәм титан мәғдәндәре — металл файҙалы ҡаҙылмаларға, ҡайһы бер илдәрҙә М.б.ф.ҡ. индерелә; барий, бор, мышаяҡ, селен һәм стронций мәғдәндәрен ҡайһы бер белгестәр металл файҙалы ҡаҙылмалар, икенселәре М.б.ф.ҡ. тип иҫәпләй. Ҡулланыу үҙенсәлектәре б‑са М.б.ф.ҡ. 3 төркөмгә бүленә: бор, иод, фтор, көкөрт, фосфор һ.б., уларҙың берләшмәләрен алыу өсөн тау химияһы сеймалы: апатит, борат, нефелин, сода, фосфорит һ.б.; сәнәғәт минералдарын алыу өсөн индустриаль сеймал: алмас, асбест, графит, зөбәржәт, корунд, слюда, флюорит һ.б.; сәнәғәттә ҡулланылған тау тоҡомдары: төҙөлөш материалдары йәки уларҙы алыу өсөн сеймал булып торған (цемент, быяла, бетонды тығыҙлағыстар һ.б.) базальт, балсыҡ, ҡом, гранит, ҡырсын, доломит, эзбизташ һ.б. Ҡайһы бер төрҙәре төркөмдәр араһында сиктәш урынды биләй (барит мәғдәндәре — тығыҙлығы һәм аҡлығы юғары булған барит сәнәғәт минералы сығанағы аҡ буяу эшләп сығарыуҙа, резина, ҡағыҙ һ.б. етештереүҙә файҙаланыла, бер үк ваҡытта барий сығанағы булып тора). Милли иҡтисадта ҡулланыу б‑са М.б.ф.ҡ. бүленгән классификацияһына 20‑нән ашыу төркөм — химия, керамика, быяла производствоһы, бәйләүес матдәләр алыу, атом сәнәғәте, радиотехника өсөн сеймал; флюстар, утҡа сыҙамлы материалдар, өҫтәмәләр һ.б. инә. М.б.ф.ҡ. ҡайһы бер төрҙәрен бер юлы бер нисә төркөмгә индерәләр (эзбизташ — керамика һәм быяла производствоһы, бәйләүес матдәләр алыу өсөн сеймал һәм бер үк ваҡытта флюс, төҙөлөш һәм йөҙләү ташы, кварцит — утҡа сыҙамлы материалдар, химик саф кремнезём етештереү өсөн сеймал һәм йөҙләү ташы). Сығарылған М.б.ф.ҡ. хаҡы һәм уларҙы сығарыу үҫеше темпы металл сеймалына ҡарағанда байтаҡҡа юғары. Ҡайһы бер металл изделиеларҙы металл булмағандар м‑н алмаштырыу тенденцияһы бар (ҡорос урынына керамика һ.б.); М.б.ф.ҡ. өсөн бер‑береһен алмаштырыу хас (тальк тултырғыс каолинит һәм пирофиллит м‑н алмаштырыла ала). Ҡайһы бер ятҡылыҡтарҙағы сеймал үҙенсәлекле, шуға күрә ул махсус техник шарттар ярҙамында сығарыла. БР‑ҙа М.б.ф.ҡ. төрлө ятҡылыҡтары разведкаланған. Республиканың платформа өлөшөндә эзбизташ, доломит, гипс, төҙөлөш балсығы һәм ҡомо, ҡом‑ҡырсын ҡатнашмаһы киң таралған; ш. уҡ таш тоҙ, марганецлы эзбизташ, фосфорит осрай. “Башҡортостан сода компанияһы” ААЙ тарафынан үҙләштерелгән Шәкетау ятҡылығының эзбизташтары ҙур әһәмиәткә эйә. Көңгөр ярусы гипстары [Һәләүек (Ишембай р‑ны), Охлебинин (Иглин р‑ны) һ.б. ятҡылыҡтар] төҙөлөш эшендә, медицинала ҡулланыла. Неоген‑дүртенсел осор йәшендәге төҙөлөш балсыҡтары — кирбес, цемент етештереүҙә, ә һоро күмер ятҡылыҡтарының миоцен ҡатлауҙары м‑н бәйле булған утҡа сыҙамлы материалдар һауыт‑һаба, утҡа сыҙамлы кирбес һәм йөҙләү__файҙаланыла. Таш тоҙ ятҡылыҡтары араһында иң ҙуры булып “Башҡортостан сода компанияһы” ААЙ тарафынан үҙләштерелгән Яр‑Бишҡаҙаҡ ятҡылығы (Ишембай р‑ны) һанала. Ҙур таш тоҙ ятыштары ш. уҡ Иглин р‑нында табылған. Шунда уҡ Оло Теләк мәғдән узелы урынлашҡан, ул ш. уҡ исемле ятҡылыҡты һәм бер нисә марганецлы эзбизташ сығанағын (ҡара металлургия өсөн юғары сифатлы флюс һәм химия сәнәғәте өсөн сеймал) үҙ эсенә ала. Республиканың таулы өлөшөндә флюорит (Соран), барит (Күжә), магнезит (Исмаҡай), кварцит (Йәндек, Кирәл, Малиновая һ.б.), химик саф кварц (Ҡарайән һәм Яңы Троицк), төҙөлөш ташы, түбә һәүерташы, мәрмәр эзбизташы (Инйәр һ.б.), минераль тимер оксидлы пигмент (Туҡан) ятҡылыҡтары билдәле. Башҡортостандың Урал аръяғында флюс (Төйәләҫ һ.б.) һәм цемент (Әлмөхәмәт) эзбизташтары, төҙөлөш һәм йөҙләү ташы: диорит (Саңғалыҡ), гранит (Мансур һәм Ташморон), долерит (Төньяҡ Боҫҡон); пирофиллит (Күлйортау), тальк (Кузьма‑Демьяновка һ.б.), асбест (Әбделҡасим һ.б.), мәрмәр эзбизташы (Йәнгел), биҙәү ташы (йәшмә, серпентинит, родонит, лиственит һәм нефрит) ятҡылыҡтары, трепел һәм опока ятыштары табылған. Базальт ҡатлауҙары минераль мамыҡ етештереү өсөн яраҡлы. Шулай уҡ ҡара: Файҙалы ҡаҙылмалар.
В.Н.Никонов
Тәрж. Э.М.Юлбарисов


text:
Балаларҙы халҡыбыҙҙың бишек йырҙары менән таныштырыу, уларҙың эстәлеген һәм тәрбиәүи үҙенсәлектәрен асыҡлау, әсәй-атайҙарыбыҙҙың, өләсәй-олатайҙарыбыҙҙың моңло бишек йырҙарына һөйөү тәрбиәләү – беҙҙең, тәрбиәселәрҙең, изге бурысы.
Беҙҙең Әхмәтзәки Вәлиди исемендәге 2-се башҡорт интернат-гимназияһында VII – VIII синыф уҡыусылары өсөн башҡорт теле һәм әҙәбиәтенән II республика олимпиадаһы уҙҙы. Был бәйгегә үҙ көстәрен һынап ҡарарға 16 райондан, 4 ҡаланан 70-тән артыҡ уҡыусы килгәйне. Жюри ағзалары итеп баш ҡалабыҙҙан Башҡортостан Республикаһы Мәғарифты үҫтереү институтының педагогия фәндәре кандидаты Миндебай Юлмөхәмәтов, Бөтә донъя башҡорттары ҡоролтайы башҡарма …
Continue reading ‘Телле башҡорт – мин барында йәшәр әле минең илем!’ »
Хәким ҒИЛӘЖЕВ Беҙҙе илле иткән тел ул; Беҙҙе билле иткән тел ул; Беҙҙе йәнле иткән тел ул; Беҙҙе йүнле иткән тел ул! – Һай, афарин*, башҡорт теле!
Башҡорт теле һәм әҙәбиәте уҡытыусыһы Хәбирә Вәлиуллинаға. Туған телде яратыуҙан Башлана һөйөү илгә. Телен белгән, илен һөйгән Шәхестәр кәрәк беҙгә. Шулай тиеп уҡытыусым, Беҙҙе бер аҙ уйлата. Телгә ҡарата шулай ул Көслө хистәр уята. Искәндәр ҒӘБИТОВ, VI синыф уҡыусыһы. Бөрйән районы, Иҫке Собханғол ауылы.
Илһеҙ, телһеҙ милләт булмай. Әсә телендә бала донъяны танып белә, фекерләү ҡеүәһе киңәйә, аҡылы, зауығы үҫә. Ул кешеләр менән аралаштыра, белем, ғилем бирә, мәҙәниәт, йолаларыбыҙ менән таныштыра, изгелек, мәрхәмәтлелек, батырлыҡ, матурлыҡ кеүек сифаттар ҙа тәрбиәләй. Беҙ туған телебеҙҙә генә рәхәтләнеп һөйләшә, аралаша алабыҙ.
Бала донъяға килеү менән уны иң яҡын кешеләре уратып ала, үҙҙәренең яратыуҙарын бүләк итә. Бишек йырҙары аша туған телгә һөйөү орлоҡтарын һалалар, һөйләшергә өйрәтәләр. Ә туған тел аша Тыуған илгә, тәпәй баҫҡан нигеҙгә һоҡланыу, яратыу хисе уяталар. Сабый бала, үҙ сиратында, ата-әсәһе телендә һөйләшә башлай. Уның ярҙамында донъяны таный. Мин Башҡортостан Республикаһының гүзәл тәбиғәтле, бай …
Continue reading ‘Наҙлы гөлөм’ »
Әлли-бәлли бәпкәһе, Ҡайҙа киткән әнкәһе? Урмандарға еләккә, Бәләкәскә бүләккә. Әлли-бәлли итер ул, Үҫеп кенә китер ул да Бик ҙур кеше булыр ул. Әлли-бәлли итер ул, Матур ҡыҙсыҡ булыр ул… Өләсәйем гел генә шулай һамаҡлап йоҡлатырға һала. Ә мин ошо һоҡланғыс моңло көйҙө тыңлайым, йөрәккә май булып яғылған һәр һүҙҙе иҫемдә ҡалдырырға, ятлап алырға тырышам. Үҙемә …
Continue reading ‘Телдән төшкән тел юҡ булыр, телдәге тел ныҡ булыр’ »
Башҡорт телендә һөйләшәм, Башҡорт телендә, Минең йәшәү тамырҙарым Башҡорт ерендә. Рәшит ШӘКҮР. Мин – башҡорт ҡыҙы. Телем туған башҡорт телендә асылған. Бәләкәй саҡта өләсәйем һөйләгән әкиәттәрҙе, легендаларҙы тыңлап үҫтем. Ҡыҙғанысҡа ҡаршы, ул яҡты донъянан китеп барҙы. Өләсәйем тәрбиәһе, һабаҡтары минең тормошомда ҙур роль уйнай. Әсәйем татар ҡыҙы булһа ла, башҡорт телен бик хөрмәт итә. Беҙ …
Continue reading ‘Бәләкәйҙән тәрбиә алдым’ »
Дүртөйлөләге 6-сы балалар баҡсаһында Башҡортостан тарихы, мәҙәниәте, халҡы, унда йәшәүсе милләттәрҙе өйрәнеү буйынса әүҙем эш алып барыла. Беҙҙә башҡорт теле буйынса «Ҡояшҡай» түңәрәге лә эшләй. Алһыу Рәдис ҡыҙы Шәрипова етәкселегендә кескәйҙәр туған телебеҙҙә матур, дөрөҫ итеп һөйләшергә өйрәнә, башҡорт халыҡ әкиәттәре, йолалары, уйындары менән таныша, тасуири уҡыу күнекмәләренә төшөнә. Беҙҙең баҡсаның ишеге һәр кем өсөн …
Continue reading ‘Туған телгә һөйөү уяталар’ »
Моң шишмәһе һандуғастай йырсы ла һин! Һығылма бил тал сыбыҡтай наҙлы ла һин! Аллы-гөллө гөл-сәскәләй нәфис тә һин! Эй, илһамлы, эй, хөрмәтле башҡорт теле! – тип яҙа үҙенең шиғырында яратҡан яҙыусым Зәйнәб Биишева. Эйе, донъялағы иң моңло һәм иң гүзәл тел ул минең туған телем! Башҡорт теле! Ниндәй ғорур яңғырай! Йырҙарҙа данлап йырланған, шиғырҙарҙа маҡтап …
Continue reading ‘Наҙым да һин, зарым да һин’ »


text:
Был исемде йөрөткән кешеләр, һәр хәлдә мин белгәндәре, һәләтле һәм үҙенсәлекле була. Бер туған ҡустыма әсәйем тәүҙә Сурағол тигән исемде ҡуштырырға теләй, ләкин яҡындарым ҡаршы төшә: ят, ҡолаҡҡа ятышһыҙ, йәнәһе. Туғанымды Салауат тип атайҙар. Бик матур шиғырҙар яҙҙы, баянсы, иҫ китмәле шәп бейеүсе булды, ләкин үҙ баһаһын ғына белеп еткермәне. Яҙмышы фажиғәле барып бөттө… Былары һүҙ араһында ғына.
Ә һөйләргә теләгәнем – икенсе Салауат хаҡында. Салауат Низаметдинов. Мәшһүр композитор. Бик үҙенсәлекле шәхес.


text:
- Подробности
-
Просмотров: 335
МАҠТАУЛЫ ИСЕМДӘР, БР‑ҙың _ЮБ__f,граждандарҙы дәүләт төҙөлөшөндә, иҡт., соц. өлкәне, фәнде, мәҙәниәтте, сәнғәтте үҫтереүҙә, тәрбиә, уҡытыу эшендә, граждандарҙың ғүмерен, һаулығын һәм хоҡуҡтарын һаҡлауҙа респ. һәм уның күп милләтле халҡы алдында күрһәткән хеҙмәттәре өсөн дәртләндереүҙең дәүләт наградалары м‑н бер рәттә торған юғары формаһы. М.и. юғары проф. оҫталыҡ һәм күп йыллыҡ намыҫлы хеҙмәт өсөн бирелә. БР‑ҙың “Башҡортостан Республикаһының дәүләт наградалары һәм маҡтаулы исемдәре тураһында” Законы (2005) тарафынан булдырыла. “Халыҡ” һәм “атҡаҙанған” тигән М.и. булдырылған. БАССР‑ҙа — 52, БР‑ҙа — 42 М.и. (ҡара: табл.).
Башҡортостан Республикаһының маҡтаулы исемдәре
Тәрж. Ә.Н.Аҡбутина
Текст на русском языке


text:
- Подробности
- Просмотров: 411
МАНАТОВ Шәриф Әхмәт улы (Шәрифйән Әхмәтйән улы) [20.10. 1893, башҡа мәғлүмәттәр б‑са, 1892, Ырымбур губ. Силәбе өйәҙе Манат а. (Ҡурған өлк. Әлмән р‑ны) — 1936, Силәбе өлк. Смородиновка а., БАССР‑ҙың Учалы р‑ны Көсөк а. ерләнгән], Башҡорт милли хәрәкәте һәм дәүләт эшмәкәре. 1918 й. алып РКП(б) ағзаһы. Бөтә башҡорт ҡоролтайҙарында ҡатнашыусы. Ырымбур губернаһының федералист башҡорттарынан Бөтә Рәсәй Ойоштороу йыйылышы депутаты. 1914—17 йй. Швейцарияла эмиграцияла була. 1917 й. авг. алып Башҡорт мәркәз шураһы рәйесе, дек. — Кесе ҡоролтай ағзаһы. 1918—19 йй. РСФСР Милләттәр эштәре буйынса халыҡ комиссариаты эргәһендәге Эске Рәсәй мосолмандары эштәре б‑са комиссариат рәйесе урынбаҫары. 1920 й. окт. башлап РСФСР Милләттәр эштәре б‑са ХК‑ның АСБР хөкүмәтендәге вәкиле. 1924 й. алып БАССР Мәғариф ХК эргәһендәге Академүҙәк мөдире, һуңыраҡ Юғары пед. ин‑ты (Баҡы) ректоры, Кавказ аръяғы коммунистик ун‑тында, РКП(б)‑ның Кавказ аръяғы край ком‑тында эшләй, Ҡырғыҙ пед. ин‑тында (Фрунзе) уҡыта. 1935 й. ВКП(б) сафынан сығарыла һәм эштән бушатыла. 1962 й. аҡлана.
Әҙәб.: Н а с ы р о в Р. От имени башкир //Возвращённые имена. Уфа, 1991.
Р.Ә.Дәүләтшин
Тәрж. М.Х.Хужин
Портрет: Ш.Ә.Манатов


text:
Фото:
Өфөлә байрам сараларын «Еңеү салюты!» гала-концерты дауам итте
Фото:
Өфөлә, Дәүләт академия рус драма театры алдындағы майҙанда «Еңеү салюты!» гала-концерты бара. Унда үҙешмәкәр ижади коллективтар һәм ҡаланың мәҙәниәт һарайҙары һәм йорттарынан профессиональ артистар ҡатнаша.
Майҙанда байтаҡ өфөлөләр һәм республика баш ҡалаһының ҡунаҡтары йыйылған, ләкин шулай ҙа байрамдың төп ҡунаҡтары – Бөйөк Ватан һуғышы ветерандары. Һуғыш тураһындағы йырҙар һәм бейеүҙәр бөгөн тап улар өсөн яңғырай.
Еңеү Көнө хөрмәтенә әҙерләнгән концерт программаһы киң масштаблы һәм бай эстәлекле. Ул киске сәғәт алтыға тиклем дауам итәсәк. Ленин исемендәге майҙанда байрам тантаналары ҡунаҡтарын алда «Нефтсе» мәҙәниәт һарайы, Химиктар мәҙәниәт һарайы коллективтары һәм артистарының, «Мираҫ» ансамбле солистарының сығыштары көтә.
Тантананың был өлөшө тамамланғандан һуң ҡала халҡына һәм ҡунаҡтарына Башҡортостан сәнғәте оҫталары һәм эстрада йырҙарын башҡарыусылар концерт программаһын тәҡдим итәсәк. Быйыл байрамда ситтән килгән артистар булмаясаҡ. Өфөлөләр алдында Айҙар Ғәлимов, Диана Ишниязова, Вәхит Хызыров, Иҙрис Ғәзиев, Геннадий Родионов, Наил Шәймәрҙәнов, Радик Динәхмәтов, Сәгиҙулла Байегетов, шулай уҡ «Вираж», «Грация» бал бейеүҙәре ансамблдәре, «Звездный час» бейеү театры, «Далан» төркөмө һәм башҡалар сығыш яһаясаҡ.
Концерт 22.30-ға тиклем дауам итәсәк һәм Еңеү Көнө хөрмәтенә традицион фейерверк менән тамамланасаҡ.


text:
Рәсәйҙең төп Яңы йыл шыршыһына Башҡортостандан 115 бала барасаҡ
Кремлдә үтәсәк дөйөм Рәсәй Яңы йыл шыршыһында Башҡортостандан 115 бала ҡатнашасаҡ. Балалар Мәскәүгә самолет менән 25 декабрҙә оса. Баш ҡалала улар өс көн була.
— Балалар менән ҡуша 29 өлкән кеше бара. Улар араһында Эске эштәр министрлығы хеҙмәткәрҙәре, табиптар, педагогтар, өҫтәмә белем биреү учреждениелары етәкселәре бар, — тип хәбәр итте БР Мәғариф министрлығының бүлек начальнигы Мәрүә Ғилметдинова.
Йола булараҡ, Кремлдәге кисәгә уҡыуҙа «бишле» билдәләренә генә өлгәшкән, олимпиадаларҙа, ижади конкурстарҙа, спорт ярыштарында еңеү яулаған балалар, шулай уҡ хеҙмәт бурысын үтәгәндә һәләк булған хәрби хеҙмәткәрҙәрҙең ғаиләләренән балалар ҡатнаша.
Мәрүә Ғилметдинова һүҙҙәренсә, Башҡортостандан балаларҙың Мәскәүгә сәфәре өс көнгә иҫәпләнгән. «Әйтеп биргеһеҙ матурлыҡ» тамашаһынан тыш, балалар өсөн экскурсиялар ҡаралған.
Кремль һарайында илдең төрлө төбәктәренән 5 меңдән ашыу бала йыйыласаҡ. 8-14 йәштәрҙәге балаларҙы музыкаль спектакль, бейеү-уйын программаһы, төрлө конкурстар көтә. Яңы йыл байрамы 26 декабрҙә үтә.


text:
Өфө рапирасы Игорь Архипов үҫмерҙәр араһында Рәсәй чемпионы булдыФото: Рәсәй Фехтование федерацияһы
Өфө рапирасы Игорь Архипов үҫмерҙәр араһында Рәсәй чемпионы булды
Өфө рапирасы Игорь Архипов үҫмерҙәр араһында Рәсәй чемпионы булдыФото: Рәсәй Фехтование федерацияһы
Өфө егете Игорь Архипов Арзамаста барған үҫмерҙәр араһында Рәсәй беренселегендә рапирасылар турнирында еңде.
Төркөмдә, финал сирегендә үҙ алыштарын уңышлы үткәреп Игорь яҡташы Марат Бакиров менән алышты һәм ныҡлы 15:5 еңде.
Ярым финалда Архиповҡа тағы ла бер тапҡыр Өфө егете менән осрашырға тура килде. Асҡар Хәмзин көсөргәнешле ҡаршылыҡ күрһәтә — 13:15.
Финалда ауыр була, әммә рапирсы еңеп сыға – Мәскәү өлкәһе вәкиле Александр Пивоваров өҫтөндә еңеү — 15:14.
«Бронза» Аскар Хәмзинға тейә, уны ул Санкт-Петербург егете Андрей Матвеев менән бүлешә.


text:
27 ноябрь
27 ноябрь — григориан стиле буйынса йылдың 331-се көнө (кәбисә йылында 332-се). Йыл һуңына тиклем 34 көн ҡала.
Йөкмәткеһе
- 1 Байрамдар
- 2 Тарихи ваҡиғалар
- 3 Был көндө тыуғандар
- 3.1 Башҡортостан менән бәйле шәхестәр
- 3.2 Дөйөм исемлек
- 4 Был көндө вафат булғандар
- 5 Йыл көндәре
Байрамдар
- Рәсәй — Диңгеҙ пехотаһы көнө.
Тарихи ваҡиғалар[үҙгәртергә | вики-тексты үҙгәртергә]
- 1095 — Урбан II Рим папаһы Беренсе тәре походын иғлан итте.
- 1895 — Альфред Нобель үҙенең байлығын Нобель примияһы фондына тапшырҙы.
- 1812 — Березина йылғаһы янындағы яу.
- 2009 — «Нева экспрессы» һәләкәткә осрай.
Был көндө тыуғандар[үҙгәртергә | вики-тексты үҙгәртергә]
Башҡортостан менән бәйле шәхестәр[үҙгәртергә | вики-тексты үҙгәртергә]
0 һәм 5 һанына тамамланған йылдарҙа тыуғандар[үҙгәртергә | вики-тексты үҙгәртергә]
1 һәм 6 һанына тамамланған йылдарҙа тыуғандар[үҙгәртергә | вики-тексты үҙгәртергә]
2 һәм 7 һанына тамамланған йылдарҙа тыуғандар[үҙгәртергә | вики-тексты үҙгәртергә]
- Мәҡсүтова Нәжибә Хәйерзаман ҡыҙы (27.11.1932—11.10.2004) — башҡорт тел белгесе, төркиәтсе, йәмәғәт эшмәкәре. 1957—2001 йылдарҙа Өфө Фәнни үҙәгенең Тарих, тел һәм әҙәбиәт институтының өлкән һәм әйҙәүсе хеҙмәткәре. Филология фәндәре докторы (1981), Башҡорт АССР-ының атҡаҙанған фән эшмәкәре (1983).
3 һәм 8 һанына тамамланған йылдарҙа тыуғандар[үҙгәртергә | вики-тексты үҙгәртергә]
4 һәм 9 һанына тамамланған йылдарҙа тыуғандар[үҙгәртергә | вики-тексты үҙгәртергә]
Дөйөм исемлек[үҙгәртергә | вики-тексты үҙгәртергә]
- 1701 — Андерс Цельсий, швед астрономы.
- 1874 — Хаим Вейцман, беренсе Израиль президенты.
- 1940 — Брюс Ли, көнсығыш көрәш мастеры, актёр һәм режиссёр.
- 1960 — Юлия Владимировна Тимошенко, украин сәйәсмәне.
- 1982 — Александр Анатольевич Кержаков, Рәсәй футбол уйынсыһы.
Был көндө вафат булғандар[үҙгәртергә | вики-тексты үҙгәртергә]
- б.э.т.65 йыл — Квинт Гораций Флакк, Боронғо Рим шағиры.
- 1754 — Абрахам де Муавр, француз математигы.


text:
Төбәктең бишенсе районында ҡара сиңерткәгә күрә ғәҙәттән тыш хәл режимы индерелде
26 июндә хәҙәттән тыш хәл режимы ауыл хужалығы сәсеүлектәрендә, болондарҙа һәм көтөүлектәрҙә ҡара сиңерткеләрҙең киң таралыуы менән бәйле республиканың Белорет районында иғлан ителде, тип хәбәр итә РФ Ғәҙәттән тыш хәлдәр министрлығының Башҡортостан Республикаһы буйынса баш идаралығының матбуғат хеҙмәте. Шулай итеп, ҡара сиңерткеләрҙең ябырылыуына дусар булған райондарҙың һаны бишкә етте.
Иҫегеҙгә төшөрәбеҙ, үткән аҙнала ғәҙәттән тыш хәл Баймаҡ һәм Әбйәлил, был аҙнала Учалы һәм Йылайыр райондарында иғлан ителде.
Ғәҙәттән тыш режим райондарҙа махсус бойороҡҡа тиклем һаҡланасаҡ.


text:
- Подробности
- Просмотров: 350
ҠАНДРА УРТА МӘКТӘБЕ №1, Туймазы р‑ны. 1938 й. нигеҙләнгән. Ҡандра районында уҡытыу урыҫ телендә алып барылған беренсе мәктәп. Ҡандра‑Ҡотой а. филиалы эшләй. Ағас эшкәртеү һәм слесарҙар оҫтаханалары, кулинария һәм тегеү кабинеты, 2 спорт залы бар. Мәктәпте 5 меңдән ашыу кеше тамамлаған (2012), улар араһында Г.Н.Утляков, В.Н.Финогентов. Мәктәп бинаһына Афғанстандағы һәм Чечнялағы хәрби хәрәкәт ваҡытында һәләк булған мәктәпте тамамлаусылар М.С.Лотфуллин м‑н В.В.Филипповҡа арналған мемориаль таҡтаташтар ҡуйылған (2004).
Р.Ф.Сәлишева
Тәрж. Ә.Н.Аҡбутина


text:
Һабантуй матур үттеФото: Лидия Янбекова
Һабантуй матур үтте
Һабантуй матур үттеФото: Лидия Янбекова
Өфөнөң «Ҡашҡаҙан» мәҙәниәт һәм ял паркында «Һабантуй-2010» үтте.
Баш ҡаланың Октябрь районы хакимиәтенән хәбәр итеүҙәренсә, йөҙәрләгән ҡунаҡты йыйған һабантуй халыҡты физкультура һәм спорт менән әүҙем шөғөлләнеүгә йәлеп итеү, сәләмәтлеген нығытыу, балаларҙың ялын һәм буш ваҡытын файҙалы ойоштороу маҡсатында әҙерләнгән.
Ҡатнашыусылар һәр төрлө спорт төрҙәрендә, халыҡ уйындарында етеҙлеген, сослоғон, көсөн күрһәтте.
Бар еңеүселәргә лә ҡиммәтле бүләктәр тапшырылды. Билбау менән көрәштә абсолют чемпион өфөлө Сергей Потанин бүләк сифатында тере һарыҡ алды.
Район халҡы түҙемһеҙлек менән киләһе һабантуйҙы көтә.


text:
Фото:
Октябрьскийҙа яңы футбол майҙаны барлыҡҡа киләсәк
Фото:
Октябрьский ҡалаһында яһалма япмалы футбол майҙаны барлыҡҡа киләсәк. Әлеге ваҡытта «Нефтселәр» мәҙәниәт һәм ял паркы стадионында уны һалыу буйынса эштәр тамамланды ла инде.
Был объектты төҙөү «2006-2015 йылдарға Рәсәй Федерацияһында физик культураны һәм спортты үҫтереү» федераль маҡсатлы программаһын тормошҡа ашырыу сиктәрендә федераль һәм муниципаль бюджеттарҙан бергәләп финанслау нигеҙендә алып барылды.
98-гә 60 метр ҙурлығында яңы уйын майҙансығы республикала иң ҙурҙарҙың береһе буласаҡ. Әлеге ваҡытҡа тиклем бындай япмалы футбол майҙандары Башҡортостандың өс ҡалаһында – Өфөлә, Стәрлетамаҡта һәм Сибайҙа ғына бар ине.
Футбол майҙанын рәсми асыу 14 авгусҡа планлаштырылған. Бер үк ваҡытта бында яңы майҙансыҡта тәүге ярыштар — футбол буйынса Бөтә Рәсәй үҫмерҙәр турниры үтәсәк.
Октябрьскийҙа бөгөн спорт объекттары төҙөүгә, спортты үҫтереүгә һәм сәләмәт йәшәү рәүешен пропагандалауға ҙур иғтибар бирелә. Яһалма япмалы футбол майҙанынан тыш, ҡала спортсылары Спорт һарайы эргәһендә 20 метрға 40 метр ҙурлығында ошондай уҡ бәләкәй майҙансыҡ та алды. Бынан тыш, тиҙҙән ҡалала боҙ һарайы һәм аквапарк та төҙөү планлаштырылған.


text:
- Внимание
- Подробности
- Просмотров: 643
“ҠАҺЫМ ТҮРӘ”, башҡ. халыҡ йыры, оҙон көй. Тәүге тапҡыр С.Г.Рыбаков Орск өйәҙе Темәс а. (Баймаҡ р‑ны) ҡурайсы Бирғәленән һәм йырсы Абдрахман Үҙәнбаевтан яҙып ала һәм “Урал мосолмандарының көнкүреш тасуирламаһы менән музыкаһы һәм йырҙары” китабында баҫтырып сығара. Йырҙың варианттары Ф.Х.Камаев, А.С.Ключарёв, Л.Н.Лебединский, И.В.Салтыков, Ғ.З.Сөләймәнов тарафынан яҙып алына. Лирик‑эпик характерҙағы йыр. Ватан һуғышында (1812) һәм рус армияһының сит илгә походтарында (1813—14) ҡатнашҡан башҡ. полкы ком. Ҡаһым Мырҙашевҡа (1778— 1814) арналған, ул Нуғай даруғаһы Юрматы улусының Айыусы а. (БР‑ҙың Стәрлетамаҡ р‑ны) тыуып үҫкән. Фараздарҙың береһе б‑са, йырҙы Ҡаһым үлгәндән һуң яуҙаштары ижад иткән, икенсе фараз б‑са, көнләшеүселәре тарафынан ағыуланған Ҡаһым үҙе үлер алдынан йыр сығарып, әсәһенә йырлап ишеттергән. “Ҡ.т.” көйө 2 октаваны үҙ эсенә ала, метры һәм ритмы төрлөсә ҡоролған, бай орнаментланған, башлыса кварта һәм секста интервалдарына һикерештәрҙән тора.
Башҡарыусылар араһында И.И.Дилмөхәмәтов, Р.С.Ишбаев, З.Ғ.Мәхмүтов, А.А.Солтанов, Ғ.Ғ.Хәмзин. Е.Н.Земцов, Б.И.Шестаков тарафынан хор (а cappella) өсөн, В.А.Белый, В.И.Виноградов, А.Р.Хәлфетдинов тарафынан тауыш һәм фп. өсөн эшкәртелгән. Йыр Х.Ф.Әхмәтов һәм Р.Ә.Мортазин тарафынан “Совет Башҡортостаны” (“Советская Башкирия”) документаль фильмы музыкаһында, Ключарёвтың Ҡыллы квартетында, М.М.Вәлиев һәм Н.И.Пейконың “Айһылыу” операһында, З.Ғ.Исмәғилевтең ш. уҡ исемле операһында ҡулланылған.
Әҙәб.: Фоменков М.П. Башкирская народная песня. Уфа, 1976.
Г.С.Хәмитова
Тәрж. Г.Һ.Ризуанова


text:
Демократия
Демокра́тия (бор. грек. δnuokpatίa — «халыҡ власы», δῆuoς — «халыҡ» һәм kpάtoς — «власть») —бөтә ҡатнашыусылар ҙа ҡабул ителәсәк ҡарарға тигеҙ йоғонто яһай ала торған коллектив ҡарарҙар ҡабул итеү ысулы нигеҙендәге сәйәси режим[2]; йәмғиәттең власть башында халыҡ тороуына, халыҡтың дәүләт эштәренә идара итеүенә нигеҙләнгән сәйәси ҡоролош формаһы; бөтә коллектив ҡатнашлығында тормошҡа ашырыла торған етәкселек формаһы[3]; власть халыҡ ҡулында булған, тиң хоҡуҡтар һәм ирек тәьмин ителгән сәйәси ҡоролош; берәй коллективҡа етәкселек иткәндә уның активлығын һәм йоғонтоһон тәьмин итеү принцибы[4].
Демократия тураһында бәхәстәр боронғо Гректар заманынан алып бөгөнгө көнгә тиклем бара. Демократия төшөнсәһенә түбәндәгесә аңлатма бирелә:
- сәйәси режим тибы;
- дәүләттең ойоштороу һәм идара итеү формаһы;
- граждандарҙың иреген ойоштороу принцибы, уның менән бәйле сәйәси һәм мораль характерҙағы вазифаоар йыйылмаһы;
- шәхестең потенциалын үҫтереү, йәмғиәт тормошона йәлеп итеү саралары.
Демократия тарихы[үҙгәртергә | вики-тексты үҙгәртергә]
Демократия Боронғо Греция ҡалаһы Афинала барлыҡҡа килгән. Бөтә төп ҡарарҙар, закондар Халыҡ йыйынында ҡабул ителгән. Аҙнаһына бер тапҡыр меңерләгән ирекле граждандар тау итәгендә йыйыла, ундағы махсус таш эскәмйә-баҫҡыстарға ултырыша. Йыйын аяҙ көндә булырға тейеш тип һаналған, сөнки Аллалар улар хөрмәтенә килтерелгән ҡорбанды ғына күрә, ғәҙелһеҙ эштәргә ҡарата халыҡ ҡәһәрен ишетә, тип уйлағандар. Граждандар төрлө вазифаларға яңы кешеләр һайлаған, хакимлеге тамамланғандарҙың отчётын тыңлаған. Тәләгән кеше, таш сәхнәгә менеп, үҙ фекерен еткерә иркен әйтә алған.
Демократия принциптары[үҙгәртергә | вики-тексты үҙгәртергә]
Демократик хоҡуҡи дәүләт рамкаларында, йәмғиәт үҫеше, демократик режим принциптарына түбәндәгеләр керә:
- ирекле һайлауҙар;
- закон сығарыу, башҡарыусы власть, суд власының бүленеше.
- сәйәсәт һәм идея плюрализмы;
- консенсус;
- хоҡуҡи дәүләт;
- кеше хоҡуҡтары;
- закон нигеҙендә аҙсылыҡтың үҙ мәнфәғәтен, позицияларын яҡлау.
Демократия һайлап ҡуйылған һәм тура демократияға бүленә. Демократик йәмғиәттә һайлап ҡуйылған демократия ике принципҡа нигеҙләнеп эшләй: граждандарҙың ҡарарҙарҙы ҡабул итеүҙә ҡатнашыуы; дәүләт органдарына һайлап ҡуйылған яуаплы кешеләрҙең һайлаусылар алдында отчёт биреүҙәре һәм контроль аҫтында эшләүҙәре.
Тура демократия — граждандарҙың һайлау, плебецит юлы менән уҙ ихтиярын белдереүе һәм башҡа төрлө формаларҙа ҡарар ҡабул итеүҙә таранан-тура ҡатнаша алыуы. Демократия сикһеҙ була алмай. Объектив сәбәптәр арҡаһында, һәр граждандың сәйәси һәм башҡа ҡарарҙарҙы ҡабул итеүҙә даими ҡатнашыуы мөмкин түгел. Халыҡ власын тормошҡа ашырыуҙың иң мөһим сараһы булып, граждандарҙың ижтимағи үҙ идарала туранан-тура ҡатнашыуы, үҙенең демократик хоҡуҡтарынан файҙалана алып, демократияның теге йәки был формаһында дәүләт, йәмғиәт, етештереү менән идара итеүҙә үҙ өлөштәрен индерә алыуҙары. Әммә ижтимағи үҙидара, плебесцит демократияһы итеп аңлап, кешеләрҙең ирекле хеҙмәттәшлек итеү юлы менән тормошҡа ашырылған, бер ниндәй ҙә хоҡуҡи нормалар менән сикләнмәгән, туранан-тура халыҡ тарафынан идара ителә торған власть анархик идея менән һуғарылған тип һанала. Сәйәси режимдың ниндәй булыуына ҡарап, йәмғиәттең асыҡлылыҡ дәрәжәһе билдәләнә.
Тоталитар режимда ижтимағи тормоштоң барлыҡ сараларын да дәүләт тоталитар контроль аҫтында тота, ә дәүләт үҙе тулыһынса ябыҡ була. Авторитар режимда ижтимағи тормоштоң сәйәси сфераһы тулыһынса тоталитар контроль аҫтында тотола, ә башҡа даирәләрендә асыҡлыҡ өлөшләтә була. Демократик режимда йәмғиәт һәм уның барлыҡ сфералары ла асыҡ була.
Хәҙерге донъя шарттарында демократия һәм уның принциптары бик тар арауыҡта ғына йәшәй. Хәҙерге дәүләттәрҙең яртыһынан артығы диктатор дәүләттәр, уларының да күпселеге тоталитар дәүләт. Демократия, ижтимағи тормош төҙөлөшөнөң камил ысулы булмаһа ла, универсаль сифаттарға эйә. Демократияның да кәмселектәре һәм йомшаҡ яҡтары бар.
Иҫкәрмәләр[үҙгәртергә | вики-тексты үҙгәртергә]
- ↑ Рәсәй Үҙәк һайлау комиссияһы, герб и эмблема (2009)
- ↑ Hyland J. L. Democratic Theory: The Philosophical Foundations. Manchester: Manchester Univ. Press, 1995. ISBN 978-0-7190-4517-2
- ↑ Толковый словарь современного башкирского литературного языка. (под. ред З. Г. Ураксина, 2005)
- ↑ Русско-башкирский словарь (под редакцией З. Г. Ураксина, 2005)
Сығанаҡ[үҙгәртергә | вики-тексты үҙгәртергә]
- Сергеева З. Х. Политология. Юғары уҡыу йорттары өсөн уҡыу әсбабы. Ҡазан дәүләт технология университеты. -Ҡазан, 2000. −104 б. (тат.)
Әҙәбиәт[үҙгәртергә | вики-тексты үҙгәртергә]
- Даль Р. Демократия и её критики / Пер. с англ. под ред. М. В. Ильина — М.: РОССПЭН, 2003. — ISBN 5-8243-0383-5. (рус.)
- Демократия / Под ред. С. В. Сироткина. — М.: Звенья, 2001. — ISBN 5-7870-0050-1 (рус.)


text:
Күпләп Бушлай Конвертер Аудио ҡушымта бик көслө һәм билдәле, башҡа музыкаль форматында файл ул. һеҙ әйләнеп.Шулай уҡ аудио һәм видео файл mp3 ҡабул булған был программа менән тәьмин итеү һаҡлана., ВМА, Форматта M4A, ААС, АС3, Форматында WAV, and OGG.
Программа Менән Тәьмин Итеү Конвертер Аудио 5 Боровецк көндәлек булып тора һәм конвертер загрузчик одноэтапный видео онлайн, онлайн уйындар һәм был хәрәкәт өсөн пк ярҙамында pix скачать, машина һығылмалы, мобиль телефон, МР4 ҡатнашты, телевизор һәм өҫтәмә эффекттар. Экстремаль тарырға мөмкин ҡоролошо онлайн видео-яҙма hd., HQ һәм 3-д фильмдары алмашыу һәм опосль форматында mp4, Ави, ВМА, Мов, МкВ, ВАШЫ, МПГ, Автоматик ҡоролма яһай потрясающий уйнатыу өсөн һәм шулай алға vob коллекцияларҙа, шул иҫәптән аҙ ipad, айпа, өсөн iPod, өсөн iPhone, нексус гугла, Microsoft өҫтөнән, ут тоҡандырыу, бөрлөгән, Телевизор менән Apple, Зун, ПСП, пс3, кеҫә компьютеры, инновацион дзен, Өсөн Xbox, Һәм был башы ғына Archos.
Download Bigasoft Audio Converter Serial
Күпләп Бушлай Конвертер Аудио
Программа Менән Тәьмин Итеү Конвертер Аудио һуңғы үҙгәртеп ҡороу өсөн ҡулланған инструменттарҙың таҙа булыуы. мөхәррире менән Вершина аудио аудио. интеграцияланған, бөтә лә ул ысул билдәлеме тиҙ тәьминәт кодексы аудио конвертирланыусы. Дали был ысул бик яҡшы медиа-конвертер, уларға ярҙам таралған аудио һәм видео билдәле кодексының. Күп видео һәм аудио кодексында ла ярҙам программа менән тәьмин итеү, оптимизирован уның өсөн ябай аудио, шуға күрә уны ғына булып сыға форматтағы аудио. Аша Бушлай Торрент, барлыҡ тиерлек форматтарҙы йырҙар араһында һеҙҙең конвертирланыусы, бер үк ваҡытта бер нисә процедуранан үҙгәртергә мөмкин, билдәле фильмдың саундтрегы бөтә мөмкинлектәр бар йәки ҡабул итеп алыу һәм клип.
Шулай Уҡ Һеҙ Оҡшамауы Мөмкин: Корел Тураһында Видеостудия X8 Менән Торрент – Тулы Русификатор Туп-Тулы + Keygeyn Скачать Бушлай
BigaSoft Audio Converter 5 Код Лицензия:
Интерфейсы
Музыкаль Файл Конвертирланыусы:
Аудио-биш сериялы ачкычлары программа менән тәьмин итеү мөмкинлеге бирә аудио формате mp3 конвертер араһында барыһы ла тиерлек плюс менән һеҙгә еңеллек конвертирланыусы, ВМА, форматта M4A, ААС, АС3, Форматында WAV, Огга, һәм башҡа күп кенә. Виртуаль ҡулланырға мөмкин нисек конвертер аудио конвертер mp3, WMA конвертер, M4A конвертер, һәм артабан шулай.
Конвертацияланыусы аудио MP3:
Күпләп Бушлай Конвертер Аудио ул шыма яһау, аудио формате mp3 wma өсөн үҙгәртелә., форматта M4A, ААС, һәм артабан шулай. Бөтә Аудио. mp3-converter--аудио һәм бер иҫ киткес mp3 командирский үҙгәртеп ҡороу өсөн программаһы-программа.
Сплиттер Аудио:
Күп ябай кешеләрҙең ҡоралы аша аудио файлдар аудио дорожка смарт сөннәт сплиттер мөмкин булһа, һеҙ нисек’буласак. Бынан тыш, уны бүлеүҙе аудио проблема бөтөнләй башҡа документтарҙы хупланы, беренсе сиратта, тулыһынса йәки маркерҙар нигеҙендә башлығы нигеҙләнгән .Файл Cue.
Музыкаль Видео От Музыка:
Пакетный Үҙгәртергә:
Хәҙер аудио ярҙамы менән үҙгәртеп ҡороуҙар пакетный, аудио видео фильм йәки үҙгәртелеү ваҡыты конвертер ҙур профессиональ ярҙам юлдары күп. Бынан тыш, унда үҙгәртеп ҡороуҙан һуң компьютерығыҙҙы һүндереп яза ала шыйыҡсаны.


text:
Газета "Йәшлек" » Облако тегов » 16(2011) » Страница 2
КВН яңы исемдәр асты
Конкурстар // 1-03-2011, 11:21
һуңғы осорҙа республикала КВН-да ҡатнашырға теләгән командаларҙың артыуы һөйөндөрә. Быйылғы ярыштарҙа 35 команда ҡатнашырға теләк белдереп, ғариза яҙған. Уларҙың тик ун туғыҙы ғына Асыҡ телевизион лиганы асыу фестиваленә үткән. Нефтекама, Белорет, Ишембай, Октябрьский, Учалы, Салауат, Бөрө, Стәрлетамаҡ ҡалаларынан, Борай һәм Баҡалы райондарынан килгән командалар Конгресс-холда үткән конкурсҡа иң шәп көләмәстәрен әҙерләп алып килгәйне....
Халҡы уны һөйөп ҙурланы
Новости / Мәҙәниәт // 1-03-2011, 11:19
Ҡырҡ йылдан ашыу Башҡортостан радиоһы дикторы булып эшләгән Лира Фәйзуллина бөйөк Левитандан оҫталыҡ дәрестәре алған
Радио һәм телевидение хеҙмәткәрҙәре тураһында һүҙ сыҡһа, минең күҙ алдына һәр саҡ бөйөк Левитан, ул әйткән һәр һүҙҙең ғәйрәтле көсө иҫкә килеп төшә. Гитлерҙың: «Мәскәүҙе баҫып алғас та, иң тәүҙә Левитандың телен ҡырҡып аласаҡмын», – тип ҡәһәрләнеүен беләбеҙ. Был кешене дошмандарҙың күрә алмауы аңлашыла: Левитан үҙенең көслө, көр, аһәңле тауышы менән илебеҙ халҡы күңелендә яуыз дошманды еңеүгә ышаныс уята алған, ә фашистарҙың ҡотон алып, йөрәктәренә ҡурҡыу һалған. Бына ниндәй ҡөҙрәткә эйә була ала икән диктор һүҙе!...
Радио һәм телевидение хеҙмәткәрҙәре тураһында һүҙ сыҡһа, минең күҙ алдына һәр саҡ бөйөк Левитан, ул әйткән һәр һүҙҙең ғәйрәтле көсө иҫкә килеп төшә. Гитлерҙың: «Мәскәүҙе баҫып алғас та, иң тәүҙә Левитандың телен ҡырҡып аласаҡмын», – тип ҡәһәрләнеүен беләбеҙ. Был кешене дошмандарҙың күрә алмауы аңлашыла: Левитан үҙенең көслө, көр, аһәңле тауышы менән илебеҙ халҡы күңелендә яуыз дошманды еңеүгә ышаныс уята алған, ә фашистарҙың ҡотон алып, йөрәктәренә ҡурҡыу һалған. Бына ниндәй ҡөҙрәткә эйә була ала икән диктор һүҙе!...
«Матлет» уҡыусыларҙы саҡыра
Новости / Мәғариф // 1-03-2011, 11:18
Республика башҡорт лицей-интернатында быйыл 12-се тапҡыр 6-сы синыф уҡыусылары өсөн математика буйынса берҙән-бер республика олимпиадаһы үткәрелә. «Матлет» тип атала ул, икенсе төрлө әйткәндә, «математик атлет». Олимпиада ике турҙа үтә. Беренсе турҙа республика мәктәптәренән теләге булған һәр уҡыусы ҡатнаша ала. Олимпиада һорауҙары гәзиттә баҫылып сыҡҡандан һуң уларҙы сисеү өсөн ике аҙна ваҡыт бирелә, һуңынан уҡыусылар яуаптарҙы лицейға ебәрергә тейеш. Кемдәрҙең эштәре юғары баһа ала, улар апрелдә олимпиаданың икенсе турына саҡырыла. Икенсе турҙа иң юғары балл йыйған биш уҡыусы һәм уларҙың уҡытыусылары аҡсалата премия менән бүләкләнә. Бынан тыш, икенсе тур һөҙөмтәләре буйынса Республика башҡорт лицей-интернатына уҡырға инергә лә мөмкин, улар уҡырға инеү өсөн бонус балдары ла булып тора. Шул рәүешле «Матлет» бик күп уҡыусыға лицейҙа белем алыу мөмкинлеге бирҙе....
Мәғариф тураһындағы закон тирәләй
Новости / Мәғариф // 1-03-2011, 11:16
Өлкән класс уҡыусылары өсөн мәғариф стандарты проекты тирәләй бөгөн ығы-зығы һәм бәхәстәр бара. Яңы проекттың төп принцибы – 10 – 11-се класс уҡыусылары ҡайһы бер предметтарҙы минималь кимәлдә (интеграцияланған курста), ҡайһыларын төплө һәм етди (төп йәки профилле кимәлдә) уҡыясаҡ. Ниндәй кимәлде һайлау теге йәки был фәнде өйрәнеү өсөн бүленгән дәрестәр һанына бәйле буласаҡ....
Бөтә донъя башҡорттары ҡоролтайы башҡарма комитеты ағзаларының асыҡ мөрәжәғәте
Рубрикалар // 1-03-2011, 11:15
Ошо йылдың 5 февралендәге асыҡ ултырышынан һуң Бөтә донъя башҡорттары ҡоролтайы мәғлүмәт һөжүменә дусар ителде. Сираттағы киңәйтелгән йыйылышҡа (26 февралгә билдәләнгәйне) тиклем ҡоролтай активистарына туранан-тура һөжүм дә башланды. Артур Иҙелбаевтың, Айрат Дилмөхәмәтовтың ҡапыл ҡулға алыныуҙары, Фәнзил Әхмәтшиндан һорау алыу ошоға дәлил булып торған кеүек. Әхмәтшин, ҡоролтай рәйесе урынбаҫары булараҡ, ултырышта сығыш яһарға тейеш ине. Ә инде сара буласаҡ көндө билдәле шәхестәр Нияз Мәжитов, Рауил Бикбаев, Ләлә Биишева, Ниязбай Сәлимовтарҙың фатирҙарына ла Эске эштәр министрлығы хеҙмәткәрҙәре килеп киткән.
БДУ-ның тарих факультеты студенты, уҡыу алдынғыһы, Башҡорт йәштәре иттифағы рәйесе Флорид Багаев менән уның урынбаҫары Илгиз Таҡаловты уҡыуҙан ҡыуыуҙарын нисек аңларға? Йәштәр араһында юрый көсөргәнеш тыуҙырырға маташыумы был?
Бөтә донъя башҡорттары ҡоролтайы башҡарма комитеты эшенә ошондай законһыҙ ҡыҫылыуҙар күп милләтле Башҡортостандағы ижтимағи-сәйәси тотороҡлолоҡҡа аяҡ салыуға йүнәлтелгән.
Был акциялар кешенең конституция хоҡуҡтарын һәм азатлығын боҙа һәм беҙ властан, БР буйынса Эске эштәр министрлығынан тикшереү эштәрен асыҡ алып барыуҙы талап итәбеҙ....
БДУ-ның тарих факультеты студенты, уҡыу алдынғыһы, Башҡорт йәштәре иттифағы рәйесе Флорид Багаев менән уның урынбаҫары Илгиз Таҡаловты уҡыуҙан ҡыуыуҙарын нисек аңларға? Йәштәр араһында юрый көсөргәнеш тыуҙырырға маташыумы был?
Бөтә донъя башҡорттары ҡоролтайы башҡарма комитеты эшенә ошондай законһыҙ ҡыҫылыуҙар күп милләтле Башҡортостандағы ижтимағи-сәйәси тотороҡлолоҡҡа аяҡ салыуға йүнәлтелгән.
Был акциялар кешенең конституция хоҡуҡтарын һәм азатлығын боҙа һәм беҙ властан, БР буйынса Эске эштәр министрлығынан тикшереү эштәрен асыҡ алып барыуҙы талап итәбеҙ....
Ҡоролтай етәксеһенә ышаныс белдерелде
Рубрикалар // 1-03-2011, 11:13
Үткән йомала бөтә донъя башҡорттары ҡоролтайы башҡарма комитеты ағзалары БР Президенты менән осрашып, көн үҙәгендә торған мәсьәләләр хаҡында һөйләште. Ултырышта Рәсәй төбәктәрендә, сит илдә йәшәүсе ҡоролтай активистары ла ҡатнашты. Осрашыуҙа милли мәҙәниәт, донъяның төрлө тарафтарында йәшәүсе башҡорттар менән бәйләнеш, уларға ярҙам тураһында тәҡдимдәр һәм фекерҙәр әйтелде.
– Был дуҫтарса ихлас күңелдән һөйләшеү булды, – тине, ултырыштан сыҡҡас, Башҡортостан Президенты Рөстәм Хәмитов. – Беҙ артабан проблемаларҙы нисек берҙәм хәл итергә, бергә нисегерәк эшләү тураһында, бер телдә, тура һәм күсмә мәғәнәлә лә, аралаштыҡ, аңлаштыҡ. Ошондай осрашыу, тәү сиратта, миңә кәрәк ине – мин халыҡ тауышын тағы бер тапҡыр ишетергә, ватандаштарҙы нимә борсоғанын белергә тейешмен һәм был хаҡта ишеттем дә....
– Был дуҫтарса ихлас күңелдән һөйләшеү булды, – тине, ултырыштан сыҡҡас, Башҡортостан Президенты Рөстәм Хәмитов. – Беҙ артабан проблемаларҙы нисек берҙәм хәл итергә, бергә нисегерәк эшләү тураһында, бер телдә, тура һәм күсмә мәғәнәлә лә, аралаштыҡ, аңлаштыҡ. Ошондай осрашыу, тәү сиратта, миңә кәрәк ине – мин халыҡ тауышын тағы бер тапҡыр ишетергә, ватандаштарҙы нимә борсоғанын белергә тейешмен һәм был хаҡта ишеттем дә....
Иртәгә түгел, бөгөн йәшәйбеҙ!
Рубрикалар // 1-03-2011, 11:12
– Йәш саҡта был турала уйланмаһаң да, олоғайғас, рух уяна, тел кәрәк, ә бөгөн үҙ-ара русса ғына аралашып үҫкән балаларыбыҙ иртәгә ни эшләр? Терһәктәрен тешләрҙәй булырҙар, әммә ләкин... – Өсөнсө бөтә донъя башҡорттары ҡоролтайы делегаты, эшҡыуар Дамир Аллаяров залда ултырыусыларға күҙ йүгертте, – киләсәк өсөн һәр беребеҙ яуаплы. Әйтәйек, ғаиләһендә балалары менән русса һөйләшкән ата-әсә милләткә хыянат итә, сөнки үҙ телен генә түгел, үҙ халҡын да башҡаларҙан кәм күрә. Бәлки, ҡаты итеп тә әйтәмдер, ләкин йәнем әрней, киләсәгебеҙгә битараф ҡалып булмай....
Аралашыу теле яҡшы, туған тел тағы ла яҡшыраҡ
Новости / Башҡортостан // 1-03-2011, 11:11
Бөтә донъя башҡорттары ҡоролтайында «Күп милләтле дәүләттә Башҡортостан халыҡтарының туған телен һаҡлау һәм үҫтереү проблемалары» темаһына «түңәрәк өҫтәл» уҙғарылды. БР Йәмәғәт палатаһының мәғариф, фән һәм йәштәр сәйәсәте буйынса комиссияһы Халыҡ-ара туған тел көнө уңайынан ойошторған сарала республикала эшләп килеүсе милли үҙәктәр вәкилдәре, йәмәғәт эшмәкәрҙәре, ғалим һәм уҡытыусылар ҡатнашты....
Төбәгебеҙҙә «айыҡ ауылдар» һаны арта
Новости // 1-03-2011, 11:09
«2011 йылғы айыҡ ауыл» республика конкурсына яңы ауыл биләмәләре ҡушылды. Был турала үткән йомала «Айыҡ Башҡортостан» ижтимағи хәрәкәте рәйестәше Роберт Дәүләтшин хәбәр итте.
Конкурста хәҙер Йәрмәкәй районының Ҡолбай, Күпсәнәй, Рәтамаҡ һәм Спартак ауылдары, Әбйәлил районының Ҡырҙас, Әхмәт, Учалы районының Һөләймән ауылдары ҡатнаша.
Хәтерегеҙгә төшөрәбеҙ, конкурста ҡатнашыуға иң беренсе булып Белорет районының Мөхәммәт, Хәйбулла районының Йәнтеш һәм Ғафури районының Сәйетбаба ауылдары заявка бирҙе. Был ауыл биләмәләре эскелеккә ҡаршы төрлө саралар үткәрә башланы ла инде.
Роберт Дәүләтшин әйтеүенсә, «Айыҡ Башҡортостан» хәрәкәте конкурсҡа һәр райондан берәр булһа ла ауыл биләмәһен йәлеп итергә йыйына....
Конкурста хәҙер Йәрмәкәй районының Ҡолбай, Күпсәнәй, Рәтамаҡ һәм Спартак ауылдары, Әбйәлил районының Ҡырҙас, Әхмәт, Учалы районының Һөләймән ауылдары ҡатнаша.
Хәтерегеҙгә төшөрәбеҙ, конкурста ҡатнашыуға иң беренсе булып Белорет районының Мөхәммәт, Хәйбулла районының Йәнтеш һәм Ғафури районының Сәйетбаба ауылдары заявка бирҙе. Был ауыл биләмәләре эскелеккә ҡаршы төрлө саралар үткәрә башланы ла инде.
Роберт Дәүләтшин әйтеүенсә, «Айыҡ Башҡортостан» хәрәкәте конкурсҡа һәр райондан берәр булһа ла ауыл биләмәһен йәлеп итергә йыйына....
Иғтибар: енәйәтселәр!
Яңылыҡтар таҫмаһы / Объявления // 1-03-2011, 11:09
БР буйынса Эске эштәр министрлығы һәм Өфө ҡалаһы буйынса Эске эштәр идаралығы тарафынан баш ҡала магазиндарына пистолетҡа оҡшаш әйбер ҡулланыу менән һөжүм итеүҙәр серияһы өсөн ике кеше эҙләнә.
Енәйәтселәрҙең билдәләре:
Тәүгеһе: 20 – 25 йәштәрҙә, буйы 170 – 175 см, мыҡты йәки уртаса кәүҙәле. Ҡараһыу төҫтәге сепрәк куртка, ҡара башлыҡ, ҡараһыу салбар, ҡара ботинка кейгән. Икенсеһе: 20 – 25 йәштәрҙә, буйы 170 – 173 см, уртаса кәүҙәле. Капюшонлы ҡара болонья курткала, ҡара йәшел йәки асыҡ йәшел төҫтәге салбарҙа, һоро төҫтәге спорт ботинкаһы, ҡара башлыҡ кейгән....
Енәйәтселәрҙең билдәләре:
Тәүгеһе: 20 – 25 йәштәрҙә, буйы 170 – 175 см, мыҡты йәки уртаса кәүҙәле. Ҡараһыу төҫтәге сепрәк куртка, ҡара башлыҡ, ҡараһыу салбар, ҡара ботинка кейгән. Икенсеһе: 20 – 25 йәштәрҙә, буйы 170 – 173 см, уртаса кәүҙәле. Капюшонлы ҡара болонья курткала, ҡара йәшел йәки асыҡ йәшел төҫтәге салбарҙа, һоро төҫтәге спорт ботинкаһы, ҡара башлыҡ кейгән....


text:
Башҡортостан Хөкүмәтендә эш хаҡы буйынса бурыстарҙы бөтөрөү саралары тикшерелдеФото: Олег Яровиков
Башҡортостан Хөкүмәтендә эш хаҡы буйынса бурыстарҙы бөтөрөү саралары тикшерелде
Башҡортостан Хөкүмәтендә эш хаҡы буйынса бурыстарҙы бөтөрөү саралары тикшерелдеФото: Олег Яровиков
Башҡортостанда эш хаҡы буйынса бурыстар 1 июнгә ҡарата яҡынса 30 миллион һум тәшкил итте. Шаршамбы, 26 июндә, БР Хөкүмәте ултырышында был бурыстарҙы бөтөрөү буйынса саралар тикшерелде. Ултырышты республика Президенты Рөстәм Хәмитов алып барҙы.
— Төп бурыстар 10 муниципаль районда һәм өс ҡала округында тупланған, — тине Рөстәм Хәмитов. – Иң проблемалы нөктәләр – Күмертау ҡалаһы (дөйөм республика бурыстарының яҡынса 30 проценты) һәм Туймазы районы (24 процент). Тармаҡтарға килгәндә, иң күп бурыстар элеккесә эшкәртеү производстволары предприятиеларында күҙәтелә — 16,5 миллион һум, йәғни 55 процент.
Президент билдәләүенсә, «30 миллион һум – ул рәсми статистика мәғлүмәттәре, ә ысынында иһә бурыстар күберәк».
Башҡортостанстат мәғлүмәттәренә ярашлы, конкурс производствоһы процедураһы индерелгән биш ойошма бурыстарҙың өстән бер өлөшөнән ашыуын формалаштыра. Шул уҡ ваҡытта, БР Хеҙмәт һәм халыҡты социаль яҡлау министрлығы мәғлүмәттәре буйынса, банкрот тип танылған 41 ойошмала 128 миллион һум күләмендә бурыстар иҫәпләнә.
Президент бындай социаль ғәҙелһеҙлекте бөтөрөү өсөн банкротлыҡ тураһындағы ҡануниәткә үҙгәрештәр индереү кәрәклеге хаҡында әйтте.
— Банкротлыҡ тураһындағы ҡануниәткә ярашлы шундай хәл килеп тыуыуы ихтимал: конкурс производствоһы процедураһы тамамланғандан һуң, бурыстар иҫәптән сығарыла һәм эш хаҡы түләнгән һанала. Ысынында иһә кешеләр хеҙмәт хаҡын алмай, — тине Рөстәм Хәмитов. – Беҙгә федераль ҡануниәтте үҙгәртеү мәсьәләһе буйынса РФ Дәүләт Думаһына, РФ Хөкүмәтенә мөрәжәғәт итергә кәрәк. Ҡануниәткә үҙгәрештәр индереү өсөн, Башҡортостандан Дәүләт Думаһы депутаттарының, Дәүләт Йыйылышы депутаттарының, йәмәғәт ойошмаларының эшмәкәрлеген әүҙемләштереү зарур.
БР Хөкүмәте Премьер-министры урынбаҫары Лилиә Ғүмәрова Федераль дәүләт теркәүе, кадастр һәм картография хеҙмәтенең Башҡортостан буйынса идаралығы мәғлүмәттәре менән таныштырҙы:
— Идаралыҡ мәғлүмәттәренә ярашлы, республикала ағымдағы йылдың апрель айы башына ҡарата банкротлыҡ процедуралары 764 ойошмала үткәрелгән, улар араһынан 104 ойошмала йәмғеһе 206 миллион һум күләмендә бурыстар булған.
Эш хаҡы буйынса иң күп бурыстар түбәндәге предприятиеларҙа тупланған: «Туймазыбыяла» асыҡ акционерҙар йәмғиәте (60 миллион һумдан ашыу), «Стәрлетамаҡ машиналар эшләү компанияһы» ябыҡ акционерҙар йәмғиәте (41 миллион һум), «Сервис» яуаплылығы сикләнгән йәмғиәте (18 миллион һум). Президент һәр айырым осраҡты ентекле тикшерергә ҡушты. Мутлашыусылар яза алырға тейеш, тип билдәләне ул.
Хөкүмәт ултырышында күпселек муниципаль советтарҙың эш хаҡы буйынса бурыстарҙы түләү мәсьәләләре буйынса эшмәкәрлеге тәнҡиткә алынды. Шулай уҡ профсоюздар, Дәүләт хеҙмәт инспекцияһы эшмәкәрлегенә дәғүәләр белдерелде.
— Эш хаҡын түләмәгән етәкселәр – ысын мәғәнәһендә енәйәтселәр, — тип һыҙыҡ өҫтөнә алды республика Президенты. – Ундай кешеләрҙе бер нисек тә аҡлап булмай. Тағы ла бер тапҡыр әйтәм: кешеләргә айҙар буйы хеҙмәт хаҡы түләмәгән эш тәҡдим итеүселәр ҡаты яза алырға тейеш.


text:
Фото:
Өфөлә Еңеүҙең 65 йыллығына арналған саралар планы раҫланды
Фото:
Өфө ҡала Советы депутаттары Бөйөк Ватан һуғышында Еңеүҙең 65 йыллығын билдәләү алдынан республиканың баш ҡалаһында үтәсәк саралар планын раҫланы.
Өфө властары һуғыш ветерандары һәм тыл хеҙмәтсәндәренә тәғәйенләнгән “1941-1945 йылдарҙағы Бөйөк Ватан һуғышында Еңеүгә 65 йыл” юбилей миҙалдарын тапшырыуҙы төп мәсьәләләрҙең береһе тип билдәләгән.
Март айы дауамында Ҡала Советы ҡарамағындағы Йәштәр йәмәғәт палатаһы, БР эҙәрмәндәр отрядының төбәк йәмәғәт фонды һәм ҡала хакимиәтенең мәғариф идаралығы һуғыш йылдарында хәбәрһеҙ юғалған яҡташтарыбыҙ тураһында мәғлүмәттәр йыйыу һәм асыҡлауҙы планлаштыра.
Планда Бөйөк Ватан һуғышы инвалидтарының фатирына ремонт яһау һәм ветерандарға матди ярҙам күрһәтеү буйынса мәрхәмәтлек акцияларын үткәреү ҙә ҡаралған, әлеге мәлдә ремонт эштәре башланған һәм июндә тамамланырға тейеш.
Ҡала округы Советы ҡарамағындағы Йәштәр йәмәғәт палатаһы менән БР эҙәрмәндәр отряды төбәк йәмәғәт фонды “Хәтер китабы”н әҙерләү менән шөғөлләнә, ул байрам алдынан майҙа нәшер ителәсәк.
Апрель – майҙа ҡалала һуғыш ветерандары һәм тыл хеҙмәтсәндәре менән осрашыуҙар, мәктәптәрҙә “батырлыҡ дәрестәре”, ҡала ойошмаларының хеҙмәт коллективтары менән ветерандарҙы ҡотлау тантаналары үткәреләсәк.
Иң мөһим тантаналар, әлбиттә, майҙа үтә. Ҡала Советы депутаттары етәкселегендә Өфө предприятиелары һәм ойошмалары «Георгиев таҫмаһы» бөтә Рәсәй акцияһында ҡатнаша, Еңеү Паркында, һәйкәлдә, ҡалалағы обелисктар һәм мемориаль ҡоролмалар янында сәскәләр һалыу тантаналары үткәрелә, ә 9 майҙа ҡалала байрам парады ойошторола.


text:
14 нояб. 2012 г.
Халыҡ мәнфәғәтен яҡлап
Сибай ҡалаһындағы Һаҡлыҡ банкыһының Баймаҡтағы 7760-025-се өҫтәмә офисы ошо статус аҫтында өс йыл эшләй. Бөгөн унда юридик һәм физик берәмектәргә кредит биреү һәм уларҙы хеҙмәтләндереү, касса операциялары секторҙары бар.
Әленән-әле төрлө банктар асылыуға ҡарамаҫтан, халыҡ элеккесә Һаҡлыҡ банкына өҫтөнлөк бирә. Бында һаҡлыҡҡа аҡса һалыу, түләүҙәр ҡабул итеү, ҡиммәтле металл иҫәбен асыу, пластик карталар менән эшләүҙән тыш, төрлө йүнәлештәр буйынса аҡса күсерергә була. Бөгөн Баймаҡтағы өҫтәмә офис көнөнә генә яҡынса 550-600 кешене хеҙмәтләндерә.
Ҡаланың төрлө урындарында ҡуйылған банкомат, инфокассаларҙың уңайлыҡтарын халыҡ баһалап өлгөрҙө инде. Улар Иҫән һәм Темәс ауылдарында бар. Киләсәктә башҡа ауылдарға ла банкоматтар ҡуйыу күҙ уңында тотола. Бөгөн улар аша кредиттарҙы ҡапларға, коммуналь хеҙмәт һәм юл хәрәкәте ҡағиҙәләрен боҙған өсөн штрафтарҙы түләргә, кеҫә телефондарына аҡса күсерергә мөмкин. Шулай уҡ йәш пенсионерҙарҙы ла пластик карталар аша хеҙмәтләндереү буйынса эш алып барыла. Магазиндарҙағы терминалдарҙан иҫәпләшеү уңайлығы бар. Ауылда йәшәүселәргә пластик картаһындағы аҡсаһын алыр өсөн Баймаҡҡа килеү кәрәкмәй, улар филиалдарҙа урынлашҡан терминалдарҙы файҙалана ала.
– Халыҡ шулай уҡ мобиль банк, Һаҡлыҡ банкы-онлайн уңайлыҡтарын да киң ҡуллана, – тине өҫтәмә офис мөдире Гөлсинә Йосоп ҡыҙы Абайҙуллина. – Улар өйҙән сыҡмай ғына Интернет селтәре аша кредитты ҡаплау, аҡса күсереү мөмкинлектәрен бирә. Был сиратты бөтөрөү, хеҙмәт төрөн яҡшыртыу маҡсатында эшләнде.
Рәсәй Һаҡлыҡ банкы халыҡты хеҙмәтләндереүҙең төрлө юлдарын тәҡдим итә. Бөгөн өҫтәмә офиста электрон сират булдырылған. Халыҡ талондарҙа күрһәтелгән сират һаны һәм ваҡыты буйынса ҡабул ителә. Киләһе йылдың беренсе кварталында өҫтәмә офистың эшмәкәрлегендә тағы ла үҙгәрештәр көтөлә. Универсаль эш урындары булдырыласаҡ. Йәғни, белгестәрҙең һәр береһе халыҡты төрлө йүнәлеш буйынса хеҙмәтләндерәсәк. Клиенттарға һорауҙарын хәл итер өсөн кабинеттан кабинетҡа йөрөргә кәрәк булмаясаҡ.
Бөгөн халыҡты 17 белгес хеҙмәтләндерә. Улар араһында йәштәр ҙә, оҙайлы йылдар эшләгән тәжрибәле белгестәр ҙә бар. Һөнәри байрамдары уңайынан уларҙы ихлас ҡотлап, эштәрендә уңыштар, ғаилә именлеге теләйбеҙ.
Лилиә ТАКАЕВА.
Автор фотоһы.
Подписаться на: Комментарии к сообщению (Atom)


text:
Яңыраҡ Байназар ауылының батыры Филүс Нурғәлин иҫтәлегенә күсмә кубок өсөн хоккей турниры уҙҙы. Ярыш икенсе йыл рәттән ойошторолдо. Унда барлығы 6 команда ҡатнашты: «Ҡарсығалар» (Байназар), «Бөрйән айыуҙары» (Иҫке Собханғол ауылының мәктәп уҡыусылары), «Урал» (Иҫке Собханғол ветерандары), «Монасип» (Иҫке Монасип), «Аманат» (Иҫке Собханғол ауылының студенттары) һәм «Ҡыпсаҡ бүреләре» (Әбделмәмбәт).
Сәмле ярышты Байназар мәктәбенең директоры Йәмил Ишбулды улы Ҡотлобаев тантаналы асып ебәрҙе. Артабан һүҙ Байназар ауылы хакимиәте башлығы Айрат Зиннур улы Салауатовҡа бирелде. Филүс Нурғәлиндең әсәһе Таңһылыу инәй бик ҙур рәхмәттәрен еткерҙе. Барыһы ла командаларға сәмле, дәртле уйындар, уңыштар һәм ярыштың һәр йыл һайын ойошторолоп тороуын теләне.
Командалар араһында барлығы 15 уйын булып үтте. Буранлап, ҡар яуып тороуына ҡарамаҫтан, бөтәһенең дә кәйефе күтәренке ине. Һәр уйын үҙенсә сәмле барҙы. Хоккейсылар бик тырышып уйнаны.
Шулай итеп, Филүс Нурғәлин исемендәге күсмә кубокты «Монасип» командаһы яуланы. II урын – «Аманат», III урын «Ҡыпсаҡ бүреләре» командаларына эләкте. Иң-иңдәр ҙә билдәләнде: «Иң яҡшы ҡапҡасы» – Сынтимер Мөхәмәтғәлин (Әбделмәмбәт), «Иң яҡшы һаҡсы» – Ильяс Ишморатов (Байназар), «Иң яҡшы һөжүм итеүсе» – Рөстәм Хәлитов (Иҫке Монасип) һәм «Иң яҡшы уйынсы» – Сыңғыҙ Әминев (Иҫке Собханғол).
Был спорт байрамы барыһына ла бик ныҡ оҡшаны. Батыр рухына үткәрелгән ярыш йәш хоккейсыларға сәм, көс һәм үҙ яҡташы менән ғорурланыу хисе өҫтәне.
Бөтә уйынсыларҙы еңеүҙәре менән ихлас ҡотлайбыҙ. Киләсәктә спортҡа һөйөүегеҙ һүнмәһен һәм уңыштар ғына юлдаш булһын!
Сәлимә ДӘҮЛӘ ТШИНА,йәш хәбәрсе.
Бөрйән районы,Бай назар мәктәбе.


text:
Кескәйҙәр йөрәгендә - хәтер һәм ғорурлыҡ
Байрамға муниципаль район Советы рәйесе Евгений Яковлевич Карепанов, муниципаль район хакимиәте башлығының беренсе урынбаҫары Илгиз Сафый улы Теләүбаев, мәғариф идаралығы начальнигы Марина Владимировна Саранцева, һуғыш һәм тыл ветерандары, ата-әсәләр килде. Уларға "Тирмәкәй"гә йөрөгән кескәйҙәр, ата-әсәләр, тәрбиәселәр ҡатнашлығындағы бик матур концерт программаһы тәҡдим ителде. Кисә һуғыш башланған көндө сәхнәләштергән композиция менән башланып китте һәм ул һуғыш йылдарына барып тоташты. Унда ҡәһәрле һуғыш башланыуын ишеткән халыҡтың кисерештәре, хәсрәте һәм яуҙағы һалдаттарҙың ябай бер көнө сағылдырылды.
Ә инде 25-се башҡорт балалар баҡсаһы мөдире Таңсулпан Нуретдин ҡыҙы Бүләкбаеваның Мостай Кәримдең әҫәренән һөйләгән монологы күңелдәргә үтеп инде, туйға һалды. Балалар баҡсаһында тәрбиәләнеүселәрҙең һуғышта ҡатнашҡан атай-олатайҙарының фотоларынан эшләнгән слайдын ҡарап, беҙгә тыныс тормош яулаған халҡыбыҙ ҡаһармандарына ҡарата күңелдәрҙе ғорурлыҡ һәм рәхмәт тойғоһо биләп алды. Тәрбиәселәр коллективы баш- ҡарған йырҙарҙы һуғыш һәм тыл ветерандары күҙ йәштәре аша тыңланы. Уларға ҡарап тулышҡан күңелде, бына-бына күкрәк ситлегенән сығырҙай булып типкән йөрәкте кескәйҙәрҙең дәртле сығыштары тынысландырып, ауыр хистәрҙән арындырып ебәрҙе. Балалар ансамбленең, Заһиҙә Сөләймәнова, Айгүзәл Хоҙайбирҙина, Арҫлан Хөсәйеновтың йырҙары, балаларҙың "Моряктар", "Катюша", биҙрә менән бейеүҙәре, Ислам Әхмәтйәновтың Мостай Кәримдең "Өсөнсө көн тоташ ҡар яуа" шиғырын тасуири итеп яттан һөйләүе һәр тамашасыла һоҡланыу тыуҙырҙы. Ысынлап та, кескәйҙәр тарафынан һәр ым, һәр хәрәкәт шул тиклем еренә еткерелеп башҡарылды. Әлбиттә, бында сараны ойошторған балалар баҡсаһы хеҙмәткәрҙәренең, балаларҙың, ата-әсәләрҙең тырышлығы һәм күпме кѳс һалыуы күренә.
Марина Владимировна һүҙ алып, бай йөкмәткеле, ыңғай кисерештәр бүләк иткән байрам өсөн ойоштороусыларға оло рәхмәтен белдерҙе. Артабан сараның төп сәбәпселәре - һуғыш ветерандары Дмитрий Карпович Трофимовҡа һәм Белоретта тыуып үҫкән, әлеге мәлдә Мәскәүҙә йәшәгән Юрий Петрович Матрохинға һүҙ бирелде. Ветерандар утлы яу яланында үткән йылдар тураһындағы хәтирәләре менән бүлеште һәм матур байрам бүләк итеүселәргә киләсәктә тыныс күк, тыныс тормош теләне. Кисә бергәләп башҡарылған "День Победы" йыры менән тамамланды.
Нурия ШӘРИПОВА.
Автор фотоһы.